Diari Oficial de la Generalitat Valenciana


Sumari del DOGV 9265, del 27-01-2022 (2022/561)

RESOLUCIÓ de 30 de desembre de 2021, de la Direcció General de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions per a la realització d'accions formatives dirigides prioritàriament a persones desocupades i la formació amb compromís de contractació a càrrec de l'exercici pressupostari 2022, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9265

Data del DOGV
:   27-01-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/561


Data del document
:   30-12-2021

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de desembre de 2021, de la Direcció General de LABORA Servei Valencià d'Ocupació i Formació, per la qual s'aprova la convocatòria per a la concessió de subvencions per a la realització d'accions formatives dirigides prioritàriament a persones desocupades i la formació amb compromís de contractació a càrrec de l'exercici pressupostari 2022, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament. [2022/561]  
La Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, ha sigut desplegada pel Reial decret 694/2017, de 3 de juliol, que ha establit, entre altres aspectes, la regulació de les iniciatives i els programes de formació professional per a l'ocupació, els requisits i límits de les accions formatives, les persones destinatàries d'aquestes i la forma d'acreditació de les competències adquirides pels treballadors i treballadores, així com els instruments del sistema integrat d'informació i el règim de funcionament del sistema de formació professional per a l'ocupació.  
  
No obstant això, l'esmentat Reial decret 694/2017, de 3 de juliol, no esgota el desenvolupament reglamentari de la Llei 30/2015, de 9 de setembre, i, així, en data 1 d'abril de 2019, es va publicar en el BOE l'Ordre TMS/368/2019, de 28 de març, per la qual es desenvolupa el Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.  
L'ordre esmentada compleix amb l'objectiu de desenvolupar el reial decret esmentat en relació amb l'oferta de formació professional per a l'ocupació, i regula les bases que han de regir la concessió, en règim de concurrència competitiva, de subvencions públiques destinades a finançar aquesta formació per part de les diferents administracions públiques en els seus àmbits de gestió respectius.  
En aquesta línia, es preveu un conjunt de disposicions comunes per a totes les subvencions que es concedisquen en règim de concurrència competitiva per les diferents administracions públiques, sense perjudici de les competències d'execució i d'autoorganització que tenen reconegudes les comunitats autònomes i de les necessitats d'adaptació als seus territoris respectius. L'ordre també preveu un conjunt de mesures perquè siguen desenvolupades per les diferents administracions públiques, pel que fa a la qualitat i l'avaluació de la formació, així com respecte del seguiment i control d'aquesta.  
  
Així mateix, assenyala que l'àmbit d'aplicació de l'ordre s'estén a tot el territori nacional, sense perjudici de les competències d'execució i d'autoorganització que tenen reconegudes les comunitats autònomes, i recull entre l'oferta formativa de les administracions competents, que serà finançada en els termes previstos en l'ordre, la iniciativa d'oferta formativa per als treballadors i treballadores desocupats, que es desenvoluparà mitjançant:  
1r. Programes de formació dels serveis públics d'ocupació dirigits a cobrir les necessitats formatives detectades en els itineraris personalitzats d'inserció i en les ofertes d'ocupació i en l'informe anual previst en l'article 4.3 de la Llei 30/2015, de 9 de setembre.  
  
2n. Programes específics de formació dirigits a persones desocupades amb necessitats formatives especials o amb dificultats per a la seua inserció o requalificació professional.  
3r. Programes formatius que incloguen compromisos de contractació.  
De manera que aquesta resolució pretén concretar o desenvolupar, en l'àmbit competencial de la Comunitat Valenciana, el que preveuen les bases reguladores esmentades per a la concessió i posterior justificació i liquidació de les subvencions públiques destinades al finançament d'accions formatives dirigides prioritàriament a persones desocupades i la formació amb compromís de contractació.  
L'Ordre TMS/368/2019, de 28 de març, esmentada anteriorment, en aplicació del principi d'eficiència, estableix criteris objectius i clars sobre el cicle complet de gestió de la tramitació de les subvencions, per a la qual cosa persegueix una utilització correcta dels recursos públics. La simplificació del sistema de gestió de subvencions és imprescindible per a millorar l'eficiència i l'eficàcia d'aquest instrument, per a la qual cosa és necessària la implementació de mesures i procediments que simplifiquen la gestió i que, al mateix temps, garantisquen la legalitat i l'eficiència en la gestió de les subvencions de manera que es reduïsca la càrrega administrativa sobre els beneficiaris, les entitats col·laboradores i el mateix òrgan de gestió. Per això, en aquesta resolució es regula un nou règim de justificació i liquidació de les subvencions per mitjà de mòduls econòmics.  
De conformitat amb l'article 76.c del Reglament general de subvencions, la fixació dels mòduls específics de cada especialitat formativa s'ha dut a terme a través d'un estudi per a la «Implantació d'un sistema de justificació per mòduls econòmics de les subvencions concedides en l'àmbit de la formació professional per a l'ocupació», sobre la base de les despeses justificades i revisades de les accions formatives dirigides prioritàriament les persones desocupades dels anys 2016, 2017 i 2018. Aquest instrument ha permés establir l'import dels mòduls econòmics d'acord amb criteris objectius que atenen, entre altres aspectes, la seua diferència en funció de l'àrea de l'especialitat formativa i de la modalitat de formació (inserció, col·lectius, a mida de les empreses).  
  
El Reial decret 2/2020, de 12 de gener, pel qual es reestructuren els departaments ministerials, va establir una distribució de competències sobre la formació professional per a l'ocupació que va afectar el Ministeri d'Educació i Formació Professional i el Ministeri de Treball i Economia Social.  
Així, d'acord amb l'article 2, apartat h, del Reial decret 1383/2008, d'1 d'agost, pel qual s'aprova l'estructura orgànica i de participació institucional del Servei Públic d'Ocupació Estatal, s'atribueix al SEPE competència per a «Gestionar els programes d'ocupació i formació professional per a l'ocupació, que li corresponguen normativament i estiguen consignats en el seu pressupost de despeses. Respecte a la formació per a l'ocupació, serà competència del Ministeri de Treball i Economia Social la formació dirigida a l'Administració pública, la formació en alternança, la formació amb compromís de contractació, la formació corresponent al fons de reserva, la que estiga lligada al diàleg social i la negociació col·lectiva i la formació programada en les empreses per a la millora de les competències, així com les convocatòries de formació d'oferta per a ocupats quan aquestes accions formatives no estiguen lligades als certificats de professionalitat i estiguen vinculades al catàleg d'accions formatives del Servei Públic d'Ocupació Estatal», i d'acord amb l'article 5 apartat a del Reial decret 498/2020, de 28 d'abril, pel qual es desenvolupa l'estructura orgànica bàsica del Ministeri d'Educació i Formació Professional, s'atribueix al MEFP, concretament a la Secretaria General de Formació Professional: «L'ordenació, el desenvolupament, l'avaluació, la gestió i la innovació de la formació professional en el sistema educatiu i per a l'ocupació, i en concret, respecte a aquesta última, la formació professional d'aturats i la formació professional d'ocupats, incloent-hi les convocatòries nacionals i les autonòmiques, quan aquestes responguen a formació vinculada als certificats de professionalitat, inclosa la formació professional dual de l'àmbit educatiu. Així mateix, li correspon l'establiment i l'actualització dels títols de formació professional, els cursos d'especialització i els certificats de professionalitat.»  
  
D'acord amb aquesta distribució de competències en l'àmbit estatal, el finançament d'aquestes ajudes s'haurà de fer d'acord amb la distribució territorial de fons de l'Estat a les comunitats autònomes acordada en el si de la Conferència Sectorial d'Ocupació i Assumptes Laborals per a l'execució de les accions formatives no dirigides a l'obtenció de certificats de professionalitat i de la Conferència Sectorial del Sistema de Qualificacions i Formació Professional per a l'Ocupació per al desenvolupament de les accions certificables.  
D'altra banda, atés que està prevista en el Projecte de llei de pressupostos de la Generalitat per a l'exercici 2022, dins del programa 322.52, «Formació i Qualificació Professional», la línia de subvenció S0218000, dirigida a subvencionar la formació professional per a l'ocupació, es considera oportuna la tramitació anticipada d'una resolució de convocatòria d'ajudes destinades a aquest programa per a l'exercici 2022, segons el que es preveu en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que es pot arribar al moment procedimental immediatament anterior al de la resolució de la concessió, per a la qual cosa ha de constar en tots els tràmits que aquest atorgament està condicionat a l'existència, en els pressupostos de l'exercici econòmic següent, de crèdit adequat i suficient per a tal fi.  
En virtut del que s'ha exposat i d'acord amb el que es preveu en l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Secretaria Autonòmica d'Economia i Ocupació, Direcció General de LABORA - Servei Valencià d'Ocupació i Formació, procedeix a dictar la resolució d'aprovació amb càrrec a l'exercici pressupostari 2022 de la convocatòria de subvencions, en aplicació de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament, d'acord amb el Consell Valencià de Formació Professional, resolc  
  
  
Primer. Aprovació de la convocatòria i indicació de les bases reguladores de les subvencions  
Es convoquen per a l'exercici 2022 subvencions per a la realització d'accions formatives corresponents a especialitats formatives conduents a l'obtenció de certificats de professionalitat i no conduents a l'obtenció de certificats de professionalitat, dirigides prioritàriament a persones desocupades i la formació amb compromís de contractació, regulades en l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament, publicada en el BOE número 78, d'1 d'abril de 2019, d'ara en avant l'Ordre de bases.  
  
  
Segon. Finançament i import de la convocatòria  
La concessió de les subvencions queda condicionada a l'existència de crèdit adequat i suficient en el moment de la resolució de concessió, en el pressupost de LABORA Servei Valencià d'Ocupació i Formació per a l'exercici 2022, per la qual cosa la quantia total màxima que figura en el paràgraf següent té caràcter estimat, a l'efecte del que es preveu en l'article 56 del Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions (d'ara en avant, RLGS i LGS respectivament).  
  
Les subvencions que es convoquen a l'empara d'aquesta resolució es destinen a la realització de les accions formatives dirigides prioritàriament a persones desocupades que es finançaran:  
- Amb fons finalistes del Ministeri de Treball i Economia Social per a l'execució de les iniciatives de formació vinculades al Catàleg d'especialitats formatives de l'àmbit laboral i no dirigides a l'obtenció de certificats de professionalitat.  
- Amb fons del Ministeri d'Educació i Formació Professional, per al desenvolupament de les accions formatives en l'àmbit de la formació professional per a l'ocupació vinculada al Catàleg nacional de qualificacions professionals i dirigida a l'obtenció de certificats de professionalitat.  
Es destina a atendre les subvencions un import global màxim de 48.080.732 d'euros a càrrec de la línia de subvenció S0218000 del capítol IV del subprograma 322.52, del pressupost de LABORA Servei Valencià d'Ocupació i Formació per a l'exercici 2022, amb el desglossament que figura a continuació, amb caràcter estimatiu:  
1. Per a la modalitat Formació per a la inserció, s'assigna un import màxim de 06.429.054 d'euros amb la distribució territorial estimativa següent:  
  
 Formació certificable Formació no certificable TOTAL  
Alacant 73.557.285,34 - 475.385,79 - 34.825.741,13 -  
Castelló 3.153.551,73 - 97.827,36 - 3.251.379,09 -   
València 10.532.926,93 - 556.123,85 - 70.462.698,78 -   
TOTAL 96.883.104,00 - 1.129.337,00 - 82.410.893,00 -  
  
  
2. Per a la modalitat Formació modular transversal s'assigna un import màxim de 770.000 euros amb la distribució territorial estimativa següent:  
  
 Formació certificable  
Alacant 324.165,83 -  
Castelló 66.708,53 -  
València 379.125,64 -  
TOTAL 770.000 -  
  
  
3. Per a la modalitat Col·lectius s'assigna un import màxim de 4.700.000 d'euros, que es distribuirà provincialment en funció de la desocupació registrada.  
  
Formació certificable Formació no certificable TOTAL  
4.794.467 - 130.547 - 4.700.000 -  
  
  
4. Per a la modalitat Formació per a completar certificats de professionalitat, s'assigna un import màxim de 900.000 ?, que es distribuirà provincialment en funció de la desocupació registrada.  
5. Per a la modalitat Formació a mida de les empreses s'assigna un import màxim d'1.100.000 ?.  
6. Per a la modalitat Itineraris formatius s'assignarà un import màxim d'1.000.000 d'euros, que es destinarà a la realització d'itineraris de formació amb la impartició consecutiva d'especialitats no conduents a l'obtenció de certificats de professionalitat, amb la distribució territorial estimativa següent:  
  
Alacant 420.994,58 -  
Castelló 86.634,46 -  
València 492.370,96 -  
  
  
Atés que les ajudes regulades en aquesta resolució són finançades amb fons que es distribueixen territorialment, per a la seua gestió per les comunitats autònomes a càrrec dels pressupostos generals de l'Estat, la concessió d'aquestes estarà condicionada al fet que per l'òrgan competent de l'Administració de l'Estat s'hagen realitzat les actuacions o dictat els actes administratius que permeten assegurar l'efectivitat de la transferència de fons afectats.  
La dotació d'aquesta convocatòria podrà incrementar-se si hi concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
Les ajudes a la formació regulades en aquesta resolució són compatibles amb el mercat comú, segons l'article 107, apartat 1, del Tractat de funcionament de la Unió Europea, i queden dispensades de l'obligació de notificació establida en l'article 108, apartat 3, del Tractat i de comunicar, d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'article 107.1 esmentat, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
  
Tercer. Entitats beneficiàries  
1. Seran beneficiàries de les subvencions les entitats de formació públiques o privades, empreses o associacions empresarials amb presència en l'àmbit territorial de la Comunitat Valenciana, acreditades i/o inscrites en el corresponent Registre d'entitats de formació per a les especialitats formatives objecte de formació, d'acord amb les modalitats de programació i els requisits que s'estableixen en el resolc cinqué.  
  
2. Les entitats han de disposar, en l'àmbit territorial de la Comunitat Valenciana, d'instal·lacions degudament acreditades i/o inscrites que els permeta la impartició de les especialitats sol·licitades.  
  
Quart. Objecte i condicions de la concessió de la subvenció  
1. Aquesta resolució té per objecte convocar per a l'exercici 2022 subvencions destinades a la realització a la Comunitat Valenciana d'accions formatives dirigides prioritàriament a treballadors i treballadores en situació de desocupació, que els proporcionen la qualificació professional per a exercir una ocupació adequada a les necessitats del mercat de treball i estimular la seua inserció laboral, incloent-hi:  
- Programes de formació dirigits a cobrir les necessitats formatives detectades.  
- Programes específics de formació dirigits a persones desocupades amb necessitats formatives especials o amb dificultats per a la seua inserció o requalificació professional.  
- Programes formatius que incloguen compromisos de contractació.  
2. Es consideren àrees prioritàries les dirigides a anticipar les necessitats de qualificació del sistema productiu així com a cobrir les necessitats actuals i les orientades al desenvolupament dels sectors més innovadors i/o amb millors perspectives d'ocupació o necessitats vinculades amb els sectors productius que tinguen regulacions específiques.  
  
En la modalitat Formació per a la inserció seran accions prioritàries les que figuren en l'annex II. En la modalitat Formació modular transversal seran prioritàries les accions enumerades en l'annex III.  
  
3. A l'efecte d'aquesta resolució, es considera inserció laboral la contractació de l'alumnat per una empresa o entitat ocupadora diferent de l'entitat beneficiària, la seua alta en el règim especial de personal treballador autònom o la seua incorporació com a persona associada a entitats d'economia social.  
  
Cinqué. Modalitats de programació  
S'estableixen les modalitats de programació següents:  
1. Modalitat Formació per a la inserció: l'han d'executar entitats inscrites o acreditades i s'ha de correspondre amb les especialitats recollides en l'annex II.  
2. Modalitat Formació modular transversal: l'han d'executar, així mateix, entitats acreditades i s'ha de correspondre amb les especialitats recollides en l'annex III.  
3. Modalitat Itineraris formatius, en els quals s'haurà de dur a terme la impartició consecutiva al mateix grup d'alumnat de diverses especialitats no conduents a l'obtenció de certificats de professionalitat que els facilite una formació progressiva i/o integral en una determinada matèria. Aquesta modalitat l'hauran d'executar entitats inscrites en totes les especialitats incloses en l'itinerari i es correspondrà amb els itineraris formatius recollits en l'annex IV.  
4. Modalitat Col·lectius: executada per entitats inscrites o acreditades que impartiran una formació adaptada a les necessitats del corresponent col·lectiu d'entre els certificats de professionalitat i especialitats incloses en el Catàleg d'especialitats formatives de l'àmbit laboral i en el Catàleg nacional de qualificacions professionals.  
Poden participar en aquesta modalitat exclusivament alumnes en què concórrega alguna d'aquestes situacions:  
a) Persones en situació o risc d'exclusió social acreditada pels serveis socials de les administracions públiques. Entre aquestes, es prioritzaran les persones menors de 18 anys tutelades per la Generalitat i les persones majors de 18 anys que hagen estat tutelades fins a complir-los.  
  
b) Persones amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 %, i persones amb discapacitat física o sensorial amb un grau de discapacitat igual o superior al 33 %. En tot cas aquests extrems hauran de constar en la corresponent demanda d'ocupació.  
5. Modalitat Formació per a completar certificats de professionalitat: l'han d'executar entitats acreditades i s'ha de correspondre amb alguna de les especialitats recollides en l'annex II vinculades a l'obtenció de certificats de professionalitat. En aquesta modalitat s'impartiran un o diversos mòduls, corresponents a la mateixa especialitat, sempre que amb aquests es permeta que el 100 % de les persones participants en aquestes accions formatives completen el certificat de professionalitat corresponent, del qual hauran de tindre superats, així mateix, un o diversos mòduls i/o unitats formatives.  
També hi poden participar els qui hagen obtingut acreditacions parcials mitjançant el procediment regulat en el Reial decret 1224/2009, de 17 de juliol, de reconeixement de les competències professionals adquirides per experiència laboral, però no disposen de la totalitat de les unitats de competència que integra el certificat de professionalitat en qüestió.  
En cap cas es concediran ajudes per a la impartició de mòduls o unitats formatives aïllades que no permeten a la totalitat dels seus participants completar un certificat de professionalitat.  
6. Modalitat Formació a mida de les empreses: s'hi han d'impartir accions formatives dirigides a treballadors i treballadores desocupats que incloguen compromisos de contractació. Poden ser entitats beneficiàries d'aquesta modalitat:  
Les entitats de formació públiques o privades, amb presència a la Comunitat Valenciana, així com, si és el cas, les empreses o entitats d'àmbit territorial de la Comunitat Valenciana, que comprometen per a si mateixes la realització de contractes quan es tracte dels programes formatius amb compromís de contractació, totes acreditades i/o inscrites en les especialitats objecte de la formació.  
a) Empreses o associacions empresarials amb centres de treball a la Comunitat Valenciana acreditades i/o inscrites en les especialitats objecte de la formació i que adquirisquen per a si mateixes el compromís esmentat. En aquest cas, la contractació ha d'efectuar-la l'empresa beneficiària o el grup d'empreses al qual aquesta pertanga; en el cas de les associacions empresarials, poden efectuar-la també les empreses que la integren, pertinença que s'ha d'acreditar mitjançant una certificació del seu secretari o secretària.  
b) Entitats de formació acreditades i/o inscrites, i en aquest cas podran assumir el compromís de contractació mitjançant acords o convenis amb altres empreses que efectuaran la contractació. En tot cas, és l'entitat de formació beneficiària la que ha d'assumir la responsabilitat d'executar l'activitat formativa subvencionada i de complir el compromís de contractació.  
Els compromisos de contractació de les empreses o entitats han d'incloure la informació següent:  
a) Determinació de les necessitats formatives i llocs que cal cobrir.  
b) Procés de selecció previ al de formació, si és el cas.  
c) Perfils de les persones que cal contractar.  
d) Nombre de persones que es comprometen a contractar.  
e) Tipus de contracte que cal realitzar i duració d'aquest.  
f) Nombre de persones ocupades en plantilla de l'empresa o entitat contractant en la data de publicació de la convocatòria.  
El compromís de contractació esmentat s'ha d'establir sobre un percentatge del total de l'alumnat format, que no pot ser inferior al 40 per cent. A l'efecte d'eventuals minoracions, s'entendrà que l'alumnat està format quan haja superat amb èxit almenys el 75 % de les hores de duració del curs.  
Per mitjà d'aquesta modalitat també s'han de programar les especialitats formatives amb compromís de contractació (CCC), que s'han de donar d'alta en el fitxer d'especialitats formatives del SEPE d'acord amb el programa formatiu presentat per l'entitat.  
La jornada de treball serà a temps complet o temps parcial, en aquest cas amb un mínim de jornada del 50 per cent de la corresponent a un treballador o treballadora a temps complet comparable. La duració del contracte serà com a mínim de 6 mesos en el cas de jornada a temps complet, i de 9 mesos quan la jornada siga a temps parcial. En el cas de subscriure's un contracte per a la formació i l'aprenentatge, la jornada de treball serà a temps complet i la duració mínima del contracte serà de 12 mesos.  
S'entendrà complit aquest compromís de contractació si en el termini i les maneres de justificació s'acredita la contractació laboral de l'alumnat.  
La contractació que es duga a terme haurà de suposar l'augment net de plantilla de l'empresa contractant. S'haurà d'acreditar respecte de les empreses que efectuen les contractacions, per a tots els seus centres radicats a la Comunitat Valenciana, el manteniment del nombre total de persones ocupades des de l'inici de l'acció formativa fins que finalitze el període de contractació de l'alumnat, sense computar les contractacions efectuades als alumnes objecte del compromís de contractació. A l'efecte, s'haurà de presentar un informe de vida laboral, del compte de cotització de cadascun dels centres de treball radicats a la Comunitat Valenciana, des de l'inici del programa formatiu fins a la finalització del període mínim de contractació de l'alumnat.  
No s'entendrà complit el compromís de contractació quan les contractacions les facen empreses de treball temporal per a posar persones treballadores a la disposició d'altres empreses, per no suposar el compromís de contractació un increment net de la plantilla.  
  
7. Les entitats, incloent-hi les societats civils i les comunitats de béns, hauran de disposar de la inscripció o acreditació en la corresponent especialitat formativa abans que finalitze el termini de presentació de sol·licituds. Es requerirà igualment aquesta condició per a les especialitats complementàries.  
En el cas de la modalitat Formació a mida de les empreses, aquest requisit s'ha de complir abans de formular la proposta de resolució.  
  
Les accions formatives hauran d'estar incloses en el Catàleg d'especialitats formatives de l'àmbit laboral o en el Catàleg nacional de qualificacions professionals vigents a partir de l'1 de gener de 2022.  
  
  
Sisé. Lloc i termini de presentació de sol·licituds  
1. Les sol·licituds s'han de presentar telemàticament en model normalitzat, juntament amb la documentació específica.  
Per a efectuar la presentació telemàtica de les sol·licituds, s'ha d'accedir a la seu electrònica de la Generalitat (https://sede.gva.es), des d'on es podrà accedir al tràmit de presentació de sol·licituds a ajudes de LABORA Servei Valencià d'Ocupació i Formació, o de la pàgina web www.labora.gva.es per mitjà de l'enllaç «Sol·licitud telemàtica». Per a fer-ho, la persona sol·licitant ha de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), els dos emesos per la seu electrònica de la Generalitat (https://sede.gva.es). En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de representacions de caràcter voluntari davant de la Generalitat per a fer tràmits per via telemàtica.  
2. Cada sol·licitud haurà d'incloure per ordre de prioritat totes les accions formatives que l'entitat pretenga desenvolupar en el seu àmbit provincial, amb indicació de la modalitat de programació triada d'acord amb el resolc cinqué, entenent que es fa per la totalitat de les hores del certificat de professionalitat, de l'especialitat corresponent o del/s mòdul/s sol·licitat/s, o de l'itinerari formatiu.  
3. En les modalitats Formació per a la inserció i Formació modular transversal, es podran sol·licitar accions planificades en els corresponents annexos a la comarca on estiga inscrit o acreditat el centre de formació. Quan no hi haja accions planificades a la comarca on estiga inscrit o acreditat el centre de formació, també podran sol·licitar accions planificades a la província on estiga acreditat o inscrit, que es resoldran, si és el cas, en la segona fase provincial.  
  
4. Amb caràcter general, no es poden sol·licitar més de quatre accions per aula de teoria acreditada o inscrita independentment de les especialitats que tinga acreditades o inscrites en aquesta. Aquesta limitació no serà aplicable al supòsit establit en l'apartat cinqué del resolc cinqué d'aquesta resolució ni a les accions formatives la duració de les quals siga inferior o igual a 120 hores.  
Quan una sol·licitud excedisca els límits assenyalats, es valoraran les accions formatives segons l'ordre de prioritat assenyalat en la sol·licitud, i no s'admetran les posteriors.  
5. El termini de presentació de sol·licituds és de 15 dies hàbils a comptar des de l'endemà de la publicació d'aquesta resolució en el DOGV, excepte per a la modalitat Formació a mida de les empreses, en què el termini finalitza abans de l'1 de novembre de 2022.  
  
Seté. Documentació i informació que s'ha d'adjuntar amb la sol·licitud  
1. D'acord amb el que es preveu en l'article 11.3 de l'LGS, en el cas de societats civils sense personalitat jurídica i comunitats de béns, caldrà fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que ha d'aplicar cadascun d'aquests, que tindran, igualment, la consideració de beneficiaris. En qualsevol cas, s'ha de nomenar un representant o apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini de prescripció previst en els articles 39 i 65 de l'LGS.  
Cadascuna de les persones membres de l'agrupació que es comprometen a efectuar la totalitat o part de les activitats en nom i per compte del primer han d'aportar la documentació indicada en l'apartat següent, lletres a, b, c, d i e.  
2. La sol·licitud ha d'anar acompanyada de la documentació següent, que s'ha d'annexar per mitjans telemàtics, sense perjudici que puga requerir-se en determinades circumstàncies l'exhibició dels documents originals per a acarar-los:  
a) Autorització expressa a LABORA Servei Valencià d'Ocupació i Formació perquè comprove les dades d'identitat de la persona sol·licitant o, en cas de tractar-se d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resultara alguna discordança amb les dades facilitades per la mateixa persona interessada, l'òrgan instructor estarà facultat per a efectuar les actuacions que siguen procedents per tal d'aclarir-la. Si la persona sol·licitant no presta el seu consentiment, ha d'aportar una còpia del document nacional d'identitat.  
Quan es tracte d'una persona jurídica, s'ha d'aportar, a més, la documentació acreditativa i identificativa d'aquesta, que consisteix en una còpia de l'escriptura de constitució/estatuts actualitzada i l'acreditació de la inscripció en el Registre Mercantil o el registre corresponent, així com de la targeta d'identificació fiscal i, si és el cas, els poders de representació. En el cas que aquesta documentació s'haja aportat anteriorment i no haja experimentat cap variació, només cal el certificat o la declaració responsable del representant legal de l'entitat que acredite que no s'ha produït cap canvi en la documentació identificativa de l'entitat i que està vigent el nomenament del president o de qui exercisca la representació en la data de presentació de la sol·licitud. Així mateix, haurà de constar en aquest certificat l'expedient administratiu en el qual es va aportar la documentació i l'òrgan al qual va ser dirigida.  
b) Declaració responsable de no trobar-se en cap dels supòsits de l'article 13.2 i 3, de l'LGS, segons model normalitzat, així com de no ser deutor per resolució de procedència de reintegrament.  
c) Declaració responsable de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que estableix el Decret 279/2004, de 17 de desembre, del Consell.  
d) Document acreditatiu de l'últim abonament de l'Impost d'Activitats Econòmiques (IAE) o declaració responsable de l'exempció o no subjecció, amb la indicació de l'epígraf o els epígrafs en els quals estiga donat d'alta.  
e) D'acord amb el que preveu l'article 22.4 de l'RLGS, la presentació de la sol·licitud de subvenció comportarà l'autorització de l'entitat sol·licitant perquè l'òrgan concedent obtinga de manera directa l'acreditació de les circumstàncies previstes en els articles 18 i 19 del reglament esmentat a través de certificats telemàtics, i en aquest cas l'entitat sol·licitant no haurà d'aportar la corresponent certificació.  
  
No obstant això, l'entitat sol·licitant pot denegar expressament el consentiment i ha d'aportar llavors els certificats que s'indiquen a continuació, que tenen un període de validesa de sis mesos a comptar de la data en què s'hagen expedit, d'acord amb el que estableix l'article 23.3 del reglament esmentat:  
- De l'Agència Estatal d'Administració Tributària, el certificat que acredite que es troba al corrent de les seues obligacions tributàries.  
  
- De la Tresoreria General de la Seguretat Social, el certificat que acredite que es troba al corrent en el compliment de les seues obligacions.  
- De les direccions territorials de la conselleria competent en matèria d'hisenda, el certificat que acredite que no té deutes de naturalesa tributària amb la Generalitat.  
f) Dades de domiciliació bancària segons el model normalitzat i document acreditatiu de la titularitat del compte bancari.  
g) En el cas d'optar per la modalitat per a completar certificats de professionalitat, s'haurà d'aportar acreditació/compromís que, amb la realització d'aquesta, tot l'alumnat que supere amb èxit els mòduls oferits completarà el certificat de professionalitat corresponent o podrà avançar en l'itinerari que li permeta completar-lo en el futur.  
  
h) Projecte de les accions formatives sol·licitades segons el model normalitzat.  
i) En el cas de la modalitat Formació a la mida de les empreses, han d'aportar, a més:  
Quan es tracte d'empreses i associacions empresarials:  
- Declaració en el model normalitzat de les ajudes de minimis rebudes a l'efecte de comprovació del compliment dels límits establits en el Reglament (UE) 1407/2013 de la Comissió de 18 de desembre de 2013.  
  
- En el cas que se subcontracte l'execució de l'acció subvencionada amb un centre o entitat de formació:  
· Acord subscrit a aquest efecte per l'entitat sol·licitant amb l'entitat que impartirà la formació.  
· Declaració responsable, segons el model normalitzat, de no estar incursos en cap de les prohibicions de subcontractació establides en l'article 29.7 de l'LGS.  
- Justificació de manera raonada del fet que l'elecció de l'entitat proveïdora respon a criteris d'eficàcia i economia, tenint en compte el projecte que es vol realitzar i l'àmbit en què es desenvolupa.  
- Compromís de contractació en el model normalitzat.  
3. Amb caràcter voluntari, es pot aportar, així mateix, documentació acreditativa dels aspectes que recull l'annex I de la present convocatòria dins del termini de sol·licituds i en els termes que preveu, en relació amb:  
a) La implantació d'un sistema de gestió de la qualitat en vigor, segons l'annex I.  
b) L'experiència en la impartició de formació d'oferta en les dues últimes convocatòries publicades pel SEPE, aportant les resolucions de concessió corresponents.  
c) Declaració responsable relativa a l'experiència en la impartició d'accions formatives no finançada amb fons públics, autoritzada per la direcció general competent en matèria de formació professional per a l'ocupació, en els exercicis 2019 i 2020.  
d) El grau d'inserció o de contractació assolit i degudament acreditat, en la mateixa província de la sol·licitud, en la forma establida en l'annex I d'aquesta resolució.  
e) Compromís voluntari d'inserció o contractació en model normalitzat.  
f) Declaració responsable del nombre de persones que a data de sol·licitud estiguen incloses en la plantilla de l'entitat, en alta durant un període igual o superior a 9 mesos en aquesta en l'exercici pressupostari anterior al que finança aquesta convocatòria (en cap cas es prendran en consideració els contractes subvencionats a través dels programes mixtos d'ocupació-formació) i de les persones incloses en la plantilla, durant el mateix període, que reunisquen alguna de les següents condicions, que s'acreditaran documentalment de la següent manera:  
- Persones amb diversitat funcional reconeguda amb un grau igual o superior al 33 % (discapacitat física, psíquica o sensorial), persones afectades amb trastorn mental greu o molt greu, s'han d'acreditar mitjançant el certificat emés per l'òrgan competent de reconeixement del grau de discapacitat.  
- Persones en situació o risc d'exclusió social que acrediten aquesta condició mitjançant un certificat emés pels serveis socials competents, la data d'emissió del qual estiga dins dels sis mesos anteriors a la data de finalització del termini de presentació de la sol·licitud.  
- Dones víctimes de violència de gènere, situació que s'acredita per qualsevol dels mitjans previstos en l'art. 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
A l'efecte de comprovació de les situacions d'alta dels treballadors en l'empresa, es presentarà l'Informe de treballadors en alta (ITA) de la Seguretat Social i l'Informe de vida laboral d'empresa, que incloguen el període comprés entre la data 01.01.2021 i fins a una data inclosa dins del termini de sol·licitud.  
g) Acreditació documental que en l'escriptura de constitució o en els estatuts de l'entitat, degudament inscrits en el registre corresponent, figura com a objectiu treballar a favor de la igualtat d'homes i dones. En cas que l'entitat no dispose d'escriptura de constitució o estatuts, ha de presentar una declaració responsable a aquests efectes. Les entitats subjectes al règim de funció pública en matèria de personal compleixen aquest requisit per prescripció legal i no cal que presenten la declaració responsable.  
  
h) Acreditació documental de disposar l'entitat sol·licitant d'un pla d'igualtat en els termes previstos en l'apartat D) MH de l'annex I d'aquesta convocatòria.  
i) Declaració responsable segons el que disposa el criteri de valoració D) MH de l'annex I, per al visat o distintiu dels plans d'igualtat d'altres comunitats autònomes.  
L'aportació de la documentació recollida en aquest apartat té caràcter voluntari, en conseqüència, només es valorarà la documentació que adjunte l'entitat en el termini de sol·licitud sense que siga procedent fer requeriments en la fase d'instrucció a l'efecte d'esmena d'aquesta documentació en el cas que continga errors o siga insuficient per a efectuar la valoració.  
  
Huité. Projecte formatiu  
El projecte d'acció formativa, que es presentarà telemàticament segons el model normalitzat, ha de recollir els aspectes següents:  
a) Dades generals de l'acció formativa:  
- Codi, nom de l'especialitat o de l'itinerari i el numeral corresponent, d'acord amb el que preveuen els annexos a aquesta resolució.  
  
- Adreça completa del lloc d'impartició, que ha de coincidir amb el domicili inscrit o acreditat, número de cens i identificació de l'aula inscrita o acreditada on es projecta impartir l'acció formativa.  
  
- Priorització de les accions.  
- Nombre de persones participants:  
1. Modalitats de Formació per a la inserció, Modular transversal, Formació per a completar certificats de professionalitat i modalitat d'Itineraris formatius: entre 10 i el límit del nombre respecte del qual s'haja inscrit o acreditat l'entitat sempre que no supere el nombre de 15 persones participants per aula acreditada o inscrita.  
2. Modalitat «Col·lectius»: entre 6 i 10.  
3. Modalitat Formació a mida de les empreses a proposta de l'entitat, amb el límit del nombre d'alumnes que figure en l'acreditació o inscripció de l'aula on estiga previst impartir l'acció formativa.  
  
- Nombre d'hores.  
En el cas de la modalitat Formació a mida de les empreses, s'ha d'aportar en cas de sol·licitar-se una especialitat que no estiga d'alta en el catàleg d'especialitats a la data de la sol·licitud, la fitxa de la proposta d'especialitat, l'informe justificatiu de la proposta de l'especialitat, en el qual es concrete la motivació d'aquesta i s'indique breument el valor afegit que aporta al catàleg, en la família/àrea professional o en les competències transversals corresponents i el programa formatiu que es dissenye per a l'esmentada especialitat, d'acord amb el que s'estableix en l'Ordre TMS/283/2019, de 12 de març, per la qual es regula el Catàleg d'especialitats formatives en el marc del sistema de formació professional per a l'ocupació en l'àmbit laboral (BOE 14.03.2019).  
  
S'ha de fer constar si s'executarà directament per l'entitat beneficiària o serà subcontractada amb un centre acreditat o inscrit en l'especialitat i indicar l'adreça completa del lloc d'impartició, que en el cas de formació ja inclosa en el Catàleg d'especialitats formatives coincidirà amb el domicili inscrit o acreditat, així com indicar el número de cens i identificació de l'aula on es preveu impartir l'acció formativa. Quan es tracte de formació no inclosa prèviament en el catàleg esmentat, s'haurà d'aportar la documentació identificativa del lloc d'impartició (plans, certificat de compliment de condicions higièniques, de seguretat, etc.), declaració responsable del fet que les instal·lacions en les quals s'impartirà l'acció formativa són adequades per a impartir-la i de tindre a la seua disposició a l'inici de l'acció formativa les dotacions necessàries per a desenvolupar-la. En tot cas, les instal·lacions han de reunir les condicions higièniques, acústiques, d'habitabilitat i seguretat exigides per la legislació vigent.  
  
En el cas de subcontractació, l'entitat beneficiària ha de sol·licitar l'autorització prèvia segons el que s'estableix en l'article 29, apartats 3 i 7.d, de la Llei 38/2003, de 17 de novembre, i adjuntar a l'esmentada sol·licitud el contracte que es preveu formalitzar. LABORA - Servei Valencià d'Ocupació i Formació ha de resoldre l'autorització en el termini de 20 dies des de la data en què la sol·licitud haja tingut entrada en el registre de l'òrgan competent per a ser tramitada. En cas contrari s'entendrà atorgada.  
b) Compromís d'inserció: S'ha d'especificar el percentatge d'inserció que s'assumeix voluntàriament. Per a la modalitat Formació a mida de les empreses el compromís de contractació s'ha d'ajustar a les condicions previstes en el resolc 5.6.  
c) En la modalitat Formació per a la inserció, a més de l'especialitat principal, en el cas que s'impartisca completa, o encara que s'impartisca parcialment, si la duració és d'almenys 250 hores, s'impartirà l'especialitat FCOO03 (Inserció laboral, sensibilització mediambiental i en igualtat de gènere), que tindrà una duració de 10 hores. En els mateixos casos s'incorporarà l'especialitat FCOO04 (Foment i promoció del treball autònom), amb una duració de 30 hores, excepte en el cas de l'especialitat ADGD0210 (Creació i gestió de microempreses), numeral 2633.  
  
En la modalitat Formació a mida de les empreses s'ha d'impartir l'especialitat FCOO03.  
En la modalitat Formació modular transversal no s'impartirà formació complementària.  
En la modalitat Formació per a completar certificats de professionalitat s'impartirà l'especialitat FCOO03.  
En la modalitat Col·lectius, a més de l'especialitat principal, si la duració que té és d'almenys 250 hores, s'ha d'impartir l'especialitat FCOO03 (Inserció laboral, sensibilització mediambiental i en igualtat de gènere), que ha de tindre una duració de 10 hores. En tot cas, es poden impartir fins a 3 especialitats complementàries més, sempre que la suma d'aquestes no supere el nombre d'hores de l'especialitat principal, i l'entitat, si és el cas, estiga inscrita en aquestes especialitats.  
En els casos en els quals es preveu la impartició de l'especialitat FCOO03, serà impartida per personal docent que impartisca algun dels mòduls propis del certificat de professionalitat o de l'especialitat formativa, excepte quan no tinga la formació necessària per a fer-ho, i en aquest cas es podrà impartir per un altre personal docent. En tot cas, la retribució d'aquesta especialitat ha de ser similar a la del personal que impartisca els mòduls propis del certificat de professionalitat.  
d) Quan l'especialitat principal de l'acció formativa siga de certificat de professionalitat per a la realització del mòdul de PPNL/FCT, s'haurà d'incloure el nom del centre o centres de treball, empresa o empreses on se'n preveja la realització, amb expressió de la seua activitat principal, sense perjudici que posteriorment s'hi incorporen noves empreses.  
e) Indicació expressa que el professorat compleix el perfil i els requisits previstos en el corresponent certificat de professionalitat, així com els específics referits al personal formador i tutor-formador previstos en l'Ordre ESS/1897/2013, de 10 d'octubre, per la qual es desplega el Reial decret 34/2008, de 18 de gener. Quan es tracte de formació no vinculada a certificats de professionalitat, manifestació expressa que el personal docent proposat compleix els requisits mínims exigits pel programa formatiu de l'especialitat respecte del nivell acadèmic o titulació, experiència professional, si és el cas, i a més té una formació metodològica de 100 hores com a mínim. L'Administració podrà sol·licitar tota la documentació acreditativa d'aquest perfil que estime convenient.  
  
f) Desglossament del pressupost necessari per a dur a terme l'acció formativa.  
g) Si escau, entitats o organismes que col·laboren en el finançament de l'acció.  
h) Proposta organitzativa.  
i) En la modalitat Col·lectius s'ha d'acreditar que el personal docent i els equips de suport són adequats a les necessitats del col·lectiu al qual es dirigeix la formació. Per a això, han de comptar, com a mínim, amb el personal següent:  
- Almenys una persona amb titulació universitària en Psicologia, Pedagogia o Psicopedagogia, Ciències de l'Educació; titulació universitària en Educació Social, Treball Social o Magisteri; o el títol de tècnic superior en Integració Social, que ha d'assumir les tasques de coordinació del curs.  
- Una persona experta en l'especialitat de Formació per a l'Ocupació, preferentment amb coneixements polivalents teoricopràctics. Aquests coneixements s'han d'acreditar per mitjà de documentació acreditativa de l'experiència en les especialitats sol·licitades. Quan es tracte de formació certificable han de complir els requisits de titulació previstos en el Reial decret 34/2008, de 18 de gener, així com els específics del certificat corresponent, si és el cas.  
- Es pot comptar, així mateix, en funció de les característiques del col·lectiu destinatari, amb altres perfils professionals, dels quals s'ha de fer constar la titulació, les funcions i els objectius en el projecte.  
En el termini de 15 dies des de l'inici de l'acció formativa, l'entitat ha d'incorporar itineraris individualitzats d'inserció que implicaran una anàlisi de les necessitats i característiques de cada persona participant.  
  
  
Nové. Instrucció  
1. Les ajudes es concediran en règim de concurrència competitiva, en els termes establits en el títol I de la Llei 38/2003, de 17 de novembre, general de subvencions.  
La instrucció del procediment correspondrà a les direccions territorials competents en matèria de formació per a l'ocupació.  
D'acord amb el que es preveu en l'article 68 de la Llei 39/2015, d'1 d'octubre, del procediment administratiu comú de les administracions públiques, en el cas que la sol·licitud presentada no complisca els requisits exigits o la documentació aportada amb caràcter obligatori continga errors o siga insuficient, l'òrgan instructor ha de requerir l'entitat sol·licitant perquè, en el termini de deu dies, esmene la falta o aporte els documents preceptius, amb la indicació que, si no ho fa, es considerarà que desisteix de la seua petició, amb una resolució prèvia que ha de ser dictada en els termes previstos en l'article 21 de la mateixa llei.  
  
2. Per a la valoració dels projectes es constituirà una comissió de valoració, composta per la persona que exercisca la direcció del servei territorial competent en matèria de formació per a l'ocupació corresponent, que el presidirà llevat que designe una persona substituta, i per un mínim de tres i un màxim de nou persones tècniques designades per aquella.  
La designació de les persones membres de la comissió de valoració s'ha d'ajustar als principis de composició i presència equilibrada d'homes i dones en aplicació de la Llei orgànica 3/2007, de 22 de març, per a la igualtat efectiva d'homes i dones, sempre que siga possible d'acord amb els recursos humans disponibles.  
A la vista de la documentació que figure en l'expedient i amb la ponderació prèvia dels criteris de valoració recollits en l'annex I d'aquesta resolució, ha d'emetre un informe motivat en el qual es concrete el resultat de l'avaluació.  
3. Una vegada realitzades les valoracions, s'emetrà una llista provisional de valoració en què quedarà reflectida la puntuació obtinguda en cada ítem de valoració i la puntuació final de cada una de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista s'ha de publicar en la pàgina web de LABORA - Servei Valencià d'Ocupació i Formació per tal que puguen fer les al·legacions corresponents en el termini de 10 dies. Una vegada ateses aquestes al·legacions, la comissió de valoració emetrà les corresponents actes motivades en les quals es concrete el resultat definitiu de la valoració, amb la indicació dels factors o criteris que s'han tingut en compte en la valoració i la seua aplicació concreta en els seus corresponents annexos. Les llistes de valoració annexes a aquestes actes han de ser publicades en la pàgina web de LABORA - Servei Valencià d'Ocupació i Formació i han d'incloure les puntuacions obtingudes en cada ítem de valoració i la puntuació final obtinguda per les sol·licituds que compleixen tots els requisits necessaris per a ser entitat beneficiària de les subvencions previstes en aquesta convocatòria, sense que s'hi puga al·legar.  
4. El resultat de la valoració ha d'estar a disposició del Consell Valencià de Formació Professional. Així mateix, en les modalitats de Formació per a la inserció i Modular transversal, es publicaran en el web de LABORA - Servei Valencià d'Ocupació i Formació, llistes amb les puntuacions obtingudes en les concessions definitives en les fases comarcal i provincial.  
5. A la vista de l'expedient i de l'informe de valoració, l'òrgan instructor formularà una proposta de resolució, amb indicació dels criteris que s'han tingut en compte en la valoració i la seua aplicació concreta, així com la seua adequació a l'oferta formativa segons els annexos II i III, i la capacitat de l'entitat per a impartir accions formatives.  
En la modalitat Formació a mida de les empreses, a la vista de la documentació que figura en l'expedient i una vegada comprovat que es compleixen els requisits exigits, ha d'emetre una proposta de resolució en què s'indique que es compleixen.  
6. Quan l'import de la subvenció de la proposta de resolució siga inferior al que figura en la sol·licitud presentada, es pot instar l'entitat beneficiària perquè reformule la seua sol·licitud en els termes establits en l'article 27 de la Llei 38/2003, de 17 de novembre.  
  
Desé. Resolució: termini, notificació i recursos  
1. Una vegada vista la proposta de l'òrgan instructor, la direcció general competent en matèria de formació professional per a l'ocupació ha de dictar la resolució que siga procedent per delegació la Direcció General de LABORA - Servei Valencià d'Ocupació i Formació.  
2. El termini per a resoldre i notificar la resolució serà de 6 mesos, a comptar des de l'endemà de la finalització del termini de presentació de sol·licituds. Una vegada transcorregut aquest termini, sense que s'haja dictat cap resolució expressa, la sol·licitud s'entendrà desestimada per silenci administratiu.  
3. En la modalitat Formació per a la inserció i en la modalitat Formació modular transversal, els expedients s'han de resoldre per ordre de més a menys puntuació dins de cadascuna de les fases següents, fins a esgotar el crèdit disponible:  
a) Modalitat Formació per a la inserció:  
- Fase 1a: Fase comarcal. Concurrència de sol·licituds, d'acord amb el que estableix l'annex II d'aquesta convocatòria, programades a la comarca on estiga inscrit o acreditat el centre de formació per a una comarca concreta. S'haurà de resoldre per ordre de més a menys puntuació entre les entitats sol·licitants els centres de les quals estiguen acreditats o inscrits a la comarca concreta.  
- Fase 2a: Fase provincial: Concurrència de sol·licituds d'especialitats no adjudicades en la fase 1a i aquelles sol·licituds d'accions programades a la província no programades a la comarca on estiga inscrit o acreditat el centre de formació, d'acord amb el que estableix l'annex II d'aquesta convocatòria per a una província.  
  
b) Modalitat formació modular transversal  
- Fase 1a: Fase comarcal: Concurrència de sol·licituds d'acord amb el que estableix l'annex III en aquesta convocatòria, programades a la comarca on estiga inscrit o acreditat el centre de formació per a una comarca concreta. S'haurà de resoldre per ordre de més a menys puntuació entre les entitats sol·licitants els centres de les quals estiguen acreditats o inscrits a la comarca concreta.  
- Fase 2a: Fase provincial: Concurrència de sol·licituds d'especialitats no adjudicades en la Fase 1a i aquelles sol·licituds d'accions programades a la província no programades a la comarca on estiga inscrit o acreditat el centre de formació, d'acord amb el que estableix l'annex III d'aquesta convocatòria per a una província.  
4. En les modalitats Col·lectius, Formació per a completar certificats de professionalitat i la modalitat d'Itineraris formatius, els expedients s'hauran de resoldre, per ordre de major a menor puntuació, fins a esgotar el crèdit disponible. En la modalitat Formació a mida de les empreses, s'han de resoldre, una vegada s'haja comprovat que es compleixen els requisits exigits en l'Ordre de bases, a proposta de l'òrgan instructor, fins a esgotar el crèdit disponible.  
5. En cas de renúncia d'alguna de les entitats beneficiàries, el crèdit pressupostari no aplicat podrà concedir-se, sense necessitat de nova convocatòria, a les sol·licituds d'entitats sol·licitants següents a aquella, en ordre de la puntuació obtinguda en la fase de concessió corresponent, si és el cas; en la modalitat de Col·lectius, per ordre de la puntuació obtinguda en la corresponent província, sempre que no conste que hagen renunciat a alguna subvenció concedida en aquesta convocatòria amb anterioritat a la data d'una nova proposta de concessió en la qual estiga de nou inclosa. Únicament es proposarà la concessió a entitats que hagen renunciat a alguna subvenció concedida en la present convocatòria en el cas que no hi haja altres sol·licituds valorades positivament per al numeral renunciat i la concessió es farà en fase provincial.  
  
6. Les resolucions recollides en aquest resolc esgoten la via administrativa i contra aquestes es pot interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la notificació de la resolució, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que s'estableix en l'article 8, apartat 3, així com en l'article 46, apartat 1, tots dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
Onzé. Mitjà de notificació o publicació dels tràmits que cal formalitzar en el procediment  
1. Les notificacions s'han de practicar per mitjans electrònics i, d'acord amb el que preveu l'article 41.1, paràgraf tercer, de la Llei 39/2015, d'1 d'octubre, del procediment administratiu comú de les administracions públiques, les notificacions seran vàlides sempre que permeten tindre constància del seu enviament o posada a disposició, de la recepció o l'accés per l'interessat o el seu representant, de les seues dates i hores, del contingut íntegre i de la identitat fidedigna del remitent i destinatari d'aquesta. L'acreditació de la notificació efectuada s'incorporarà a l'expedient.  
Si, per raons tècniques o de qualsevol altra índole, la notificació electrònica no és possible, s'ha de practicar per mitjà de correu certificat.  
2. D'acord amb el que es preveu en l'article 73 de la Llei 39/2015, d'1 d'octubre, del procediment administratiu comú de les administracions públiques, en qualsevol moment del procediment quan l'Administració considere que algun dels actes dels interessats no reuneix els requisits necessaris, ho ha de posar en coneixement del seu autor, i se li ha de concedir un termini de deu dies per a executar-lo.  
En el cas dels interessats que no atenguen el requeriment, es pot declarar que perden el seu dret al tràmit corresponent. No obstant això, s'ha d'admetre l'actuació de l'interessat, que produeix els seus efectes legals, si es produeix abans o dins del dia en què es notifique la resolució en la qual es considere que el termini ha transcorregut.  
  
Dotzé. Sol·licitud de bestreta i ingrés de romanents  
D'acord amb el que preveu l'article 6.8 de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, es preveuen entregues de fons amb caràcter previ a l'inici de l'activitat formativa de fins al 25 % de l'import concedit. Igualment, es preveu el pagament de fins a un 35 % addicional una vegada s'acredite l'inici de l'activitat formativa, per a la qual cosa es podran formalitzar les sol·licituds en els models normalitzats que es facilitaran a l'efecte i que comprendran les opcions següents:  
  
a) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida, i en la mateixa sol·licitud, la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida i, si és el cas, amb caràcter addicional a l'anterior sol·licitud, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
Així mateix, l'entitat beneficiària pot sol·licitar una única bestreta de fins al 60 per cent de l'import concedit una vegada acreditat l'inici de l'activitat formativa.  
Llevat que l'entitat beneficiària estiga exempta d'aquesta obligació, d'acord amb la normativa vigent, s'ha de presentar un aval bancari per un import igual a la quantitat que s'anticiparà. L'entitat beneficiària ha de depositar la garantia en la corresponent direcció territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, ha de ser presentada per l'entitat beneficiària en la corresponent direcció territorial competent en matèria de formació professional per a l'ocupació com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
1. Una vegada comprovada de conformitat l'adequada justificació de la bestreta.  
2. Quan s'hagen reintegrat les quantitats anticipades.  
D'acord amb el que preveu l'article 19.5 de la Llei general de subvencions, els rendiments financers que generen els fons lliurats a les entitats beneficiàries no incrementen l'import de la subvenció concedida, per raó de l'escassa quantia d'aquests i la dificultat d'aplicar-los a les activitats subvencionades i de fer-ne el seguiment i el control.  
  
Amb caràcter previ al cobrament, l'entitat beneficiària ha d'acreditar, per mitjà d'una declaració responsable, que es troba al corrent de les seues obligacions per reintegrament de subvencions, en virtut del que es preveu en l'article 34.5 de la Llei 38/2003, de 17 de novembre, general de subvencions.  
De conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, quan l'entitat beneficiària de la subvenció siga una entitat local, com a requisit previ al pagament, caldrà acreditar que està al corrent en el compliment de l'obligació de rendició de comptes anuals davant de la Sindicatura de Comptes.  
Dins del termini de justificació previst en la present convocatòria, l'entitat ha de procedir a l'ingrés dels romanents no aplicats en el compte número ES65-2360-7979-93-5273320647, del Banc Santander a favor de LABORA - Servei Valencià d'Ocupació i Formació, i acreditar-lo davant del mateix òrgan amb identificació del número d'expedient.  
Les bestretes i/o els pagaments restants que haja de fer l'Administració es faran efectius en el termini màxim de tres mesos, a comptar de la presentació per l'entitat beneficiària de la documentació requerida per a sol·licitar aquesta bestreta, o sis mesos des de la presentació de la justificació a través de mòduls específics dels programes de formació.  
  
  
Tretzé. Termini d'inici i finalització de les accions formatives  
Els cursos s'han d'iniciar en el termini de 2 mesos des de la data de notificació de la resolució, llevat que per estar impartint formació les aules no es troben disponibles, en el qual cas aquest termini es compta a partir del moment en què finalitzen les accions formatives referides, data que ha de ser comunicada al personal tècnic de Formació. Sense perjudici del que s'ha dit abans, els cursos s'hauran d'iniciar, en tot cas, abans del 31 de desembre de 2022 i finalitzar, amb caràcter general, abans del 30 de juny de 2023. Les accions formatives que tinguen una duració igual o superior a 500 hores i inferior a 700 han de finalitzar amb anterioritat a l'1 d'agost de 2023. Les accions formatives que tinguen una duració igual o superior a 700 hores han de finalitzar amb anterioritat al 15 de setembre de 2023.   
L'horari haurà d'organitzar-se de manera que l'estada de l'alumnat al centre formatiu oscil·le entre quatre i sis hores diàries, de dilluns a divendres, ininterrompudament, llevat que la persona que exercisca la direcció del servei territorial de formació per a l'ocupació autoritze un altre horari. En cap cas podrà autoritzar-se un horari inferior a 20 ni superior a 40 hores setmanals o superior a 8 hores diàries.  
La programació de les accions formatives en una única aula i dia serà com a màxim de 12 hores, respectant dins d'aquesta duració màxima un descans de trenta minuts entre els diferents torns que es puguen programar. Qualsevol duració superior a aquesta requerirà autorització de la persona que exercisca la direcció del servei territorial de formació per a l'ocupació.  
  
Catorzé. Selecció de l'alumnat  
1. L'entitat beneficiària ha de sol·licitar a l'Espai LABORA corresponent la preselecció de l'alumnat desocupat, la qual cosa s'ha de comunicar al personal tècnic de Formació. Si en el termini de 10 dies naturals no es faciliten prou candidats o els que hi ha no compleixen el perfil o els requisits exigits, l'entitat beneficiària pot incorporar al procés de selecció persones inscrites en un servei públic d'ocupació o bé treballadors o treballadores ocupats, sempre que hagen sol·licitat participar en l'acció formativa i s'adeqüen al perfil del curs.  
En la modalitat Col·lectius i en la modalitat Formació per a completar certificats de professionalitat l'entitat beneficiària pot seleccionar directament l'alumnat entre persones inscrites en un servei públic d'ocupació.  
2. L'Espai LABORA i l'entitat beneficiària han d'acordar la data de la selecció definitiva, que en tot cas s'ha de dur a terme en el termini de 15 dies naturals a comptar de la sol·licitud de preselecció.  
3. L'entitat beneficiària ha de comptar amb personal tècnic, propi o extern, adequat per a la selecció de l'alumnat.  
4. En aquelles especialitats adjudicades en fase provincial, s'ha de donar prioritat en la selecció de l'alumnat a les persones residents a la comarca on estava programada l'especialitat formativa.  
5. Una vegada finalitzat el procés de selecció, se n'ha d'estendre l'acta, que han de signar la persona responsable del procés i el representant legal de l'entitat beneficiària, i en la qual han de constar les dades següents: persones preseleccionades, presentades a les proves amb el seu resultat, seleccionades i reserves.  
S'hi ha d'incloure una manifestació expressa del fet que les persones candidates seleccionades compleixen els requisits formatius i professionals per a cursar amb aprofitament l'acció formativa, en els termes previstos en l'article 20 del Reial decret 34/2008, si correspon a un certificat de professionalitat, o en el corresponent programa formatiu de l'especialitat, en cas contrari. De totes aquestes incidències cal deixar constància en l'acta esmentada. En el termini de dos dies, s'ha de remetre una còpia de l'acta a l'Espai LABORA que haja realitzat la preselecció. Les sol·licituds de participació de l'alumnat i la documentació relativa al procés de selecció han de ser custodiades per les entitats beneficiàries, que les posaran a disposició de l'Administració quan aquesta ho requerisca.  
6. En tot cas, l'entitat beneficiària és la responsable de la selecció així com de comprovar que les persones participants disposen dels requisits d'accés per a realitzar l'acció formativa en funció dels requeriments d'aquesta.  
En la modalitat Itineraris formatius, l'alumnat haurà de reunir tots els requisits requerits per a l'accés a cadascuna de les especialitats que conformen l'itinerari.   
7. Amb caràcter general, i sempre que complisquen els perfils requerits, tindran prioritat a l'efecte de la participació en els cursos les dones i els col·lectius vulnerables, com:  
- Les víctimes de violència de gènere.  
- Les persones amb diversitat funcional (inclosa la incapacitat permanent per a la professió habitual).  
- Els treballadors i treballadores amb baixa qualificació.  
- Les persones majors de 45 anys.  
- Les persones que encapçalen famílies monoparentals o monomarentals.  
- Les persones titulars i beneficiàries de la renda valenciana d'inclusió i de l'ingrés mínim vital.  
- Els treballadors o treballadores que es troben en situació de suspensió de contracte o reducció de jornada a conseqüència d'un expedient de regulació d'ocupació.  
- Les persones trans.  
- Les persones gitanes, migrants i d'ètnies minoritàries.  
8. En les accions formatives, dirigides a persones desocupades, poden participar, a més, persones ocupades en un percentatge que no supere el 30 per cent del total de les persones participants programades. En tot cas, les persones desocupades tenen preferència en la selecció respecte de les persones ocupades. Dins del col·lectiu de persones ocupades, tenen prioritat aquelles que tinguen un contracte temporal o a temps parcial.  
En la modalitat Formació a mida de les empreses, l'alumnat només pot tindre la condició de persona desocupada.  
9. Tenen la consideració de no prioritàries a l'accés a l'oferta formativa aquelles persones que hagen abandonat injustificadament accions formatives en les dues convocatòries anteriors.  
  
Quinzé. Obligacions de les persones participants i causes d'exclusió  
  
1. Els treballadors o treballadores que participen en les accions formatives que s'oferisquen dirigides a persones desocupades han de figurar inscrits a l'inici de la formació com a persones desocupades o bé treballadors o treballadores agraris en els serveis públics d'ocupació, o bé, en el cas dels treballadors o treballadores ocupats, presentar la sol·licitud corresponent. Aquesta sol·licitud podrà presentar-se davant de les entitats que desenvolupen l'activitat formativa, que ho comunicaran a LABORA - Servei Valencià d'Ocupació i Formació.  
2. L'alumnat està obligat a:  
a) Assistir a les classes de manera regular i contínua i seguir amb aprofitament de l'acció formativa.  
b) No simultaniejar cursos de formació per a l'ús de caràcter presencial quan superen les 40 hores setmanals, encara que hi haja compatibilitat horària o, sent inferior el nombre d'hores, no hi haja compatibilitat horària.  
c) Autoritzar a LABORA - Servei Valencià d'Ocupació i Formació per a consultar la seua vida laboral, a l'efecte de controlar el compliment de les condicions establides en l'Ordre de bases i en aquesta convocatòria.  
3. Són causes d'exclusió de l'alumnat:  
a) La falta d'aprofitament o l'obstaculització del desenvolupament normal del curs, amb el vistiplau previ del personal tècnic de Formació.  
  
b) Simultaniejar cursos de formació per a l'ocupació, quan superen les 40 hores, o, sent inferior el nombre d'hores, no hi haja compatibilitat horària en els termes de l'apartat 2 d'aquest resolc. En aquest cas, l'exclusió s'aplicarà als cursos als quals s'haja incorporat més recentment.  
  
c) No presentar l'autorització per a consultar la vida laboral o revocar-la una vegada presentada.  
d) Incórrer en més de tres faltes d'assistència no justificades en el mes. Les faltes d'assistència justificades no computen a aquest efecte, llevat que representen més del 25 % de la duració de l'acció formativa. L'entitat que impartisca l'acció formativa ha de fer efectiva la baixa de la persona participant el dia lectiu següent al de la comissió de les esmentades faltes.  
  
Setzé. Quantia de la subvenció  
La quantia de la subvenció es determina mitjançant el producte del nombre d'hores pel nombre de persones participants i per l'import del mòdul específic corresponent, per a cadascuna de les accions formatives convocades i de les pràctiques professionals no laborals que conformen el programa de formació.  
En la modalitat Itineraris formatius, l'import de la subvenció s'ha de correspondre amb la suma dels imports de la subvenció corresponents a cadascuna de les especialitats que conformen l'itinerari.  
Els mòduls econòmics (cost/hora/alumne), aplicables a l'efecte de determinació de les subvencions destinades al finançament de cadascuna de les accions formatives d'aquesta convocatòria, es publiquen en l'annex III d'aquesta convocatòria respecte de les accions formatives en modalitat Formació modular transversal, en l'annex IV respecte de la modalitat Itineraris Formatius i en l'annex V per a la resta de modalitats de formació. D'acord amb l'article 76.c del Reglament general de subvencions, la fixació dels mòduls específics de cada especialitat formativa s'ha dut a terme a través d'un estudi per a la «Implantació d'un sistema de justificació per mòduls econòmics de les subvencions concedides en l'àmbit de la formació professional per a l'ocupació», sobre la base de les despeses justificades i revisades de les accions formatives dirigides prioritàriament a les persones desocupades dels anys 2016, 2017 i 2018.  
  
Desseté. Subcontractació  
1. D'acord amb el que es preveu en l'article 19.3 del Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, la impartició de les accions formatives l'han de dur a terme entitats de formació acreditades i/o inscrites. Aquestes entitats no poden subcontractar amb tercers l'execució de l'activitat formativa que els haja sigut adjudicada. A aquest efecte, la contractació per part de l'entitat adjudicatària del personal docent per a la impartició de la formació no es considerarà subcontractació. Per contractació de personal docent s'entén exclusivament la contractació de persones físiques.  
2. En la modalitat Formació a mida, quan l'entitat beneficiària no dispose de l'acreditació o inscripció en l'especialitat formativa corresponent, pot subcontractar per una sola vegada fins al 100 % la realització de l'activitat formativa amb una entitat inscrita o acreditada, en els termes previstos en l'article 29 de l'LGS i 68 del seu reglament. Caldrà aportar, si és el cas, el contracte subscrit a aquest efecte amb l'entitat subcontractista i una declaració responsable d'aquesta, segons el model normalitzat, de no estar incurs en cap de les prohibicions de subcontractació establides en l'article 29.7 de la Llei 38/2003, de 17 de novembre, general de subvencions.  
  
Dihuité. Despeses subvencionables  
1. Les despeses subvencionables es regeixen pel que disposa l'article 31 de la Llei 38/2003, de 17 de novembre.  
2. Es considera despesa realitzada la que s'haja pagat efectivament abans que finalitze el període de justificació.  
3. Es consideren despeses subvencionables aquelles que, de manera indubtable, estiguen relacionades amb l'activitat objecte de la subvenció, resulten estrictament necessàries per a l'execució de les activitats i hagen sigut contretes durant el període d'execució establit per a la realització de l'activitat objecte de l'ajuda. Només es consideren despeses subvencionables les que s'hagen contret a partir de la concessió de la subvenció. Sense perjudici de l'anterior, es poden imputar com a despeses subvencionables els costos indirectes corresponents a l'elaboració i la presentació del programa de formació des de la data de publicació de la respectiva convocatòria i les d'elaboració i presentació de la justificació de la subvenció rebuda fins al moment de la seua presentació.  
4. Amb caràcter general, són susceptibles de finançament les despeses següents:  
a) Costos directes de l'activitat formativa:  
1r. Les retribucions del personal formador i tutor formador intern i extern. S'hi poden incloure salaris, assegurances socials, dietes i despeses de locomoció, en el supòsit de contractació laboral, i despeses de contractació, en el supòsit de contracte de serveis, i, en general, tots els costos imputables en l'exercici de les activitats de preparació, impartició, tutoria i avaluació a les persones participants de les activitats formatives.  
També s'hi poden incloure les retribucions del personal que, tot i no ser formador o tutor-formador de l'acció formativa, fa tasques de suport tècnic relacionades directament amb el procés d'aprenentatge, assessorament i orientació a l'alumnat fins a un màxim del 10 % de l'import de la subvenció concedida.  
El personal de suport tècnic esmentat ha de dur a terme accions com ara diagnòstic individualitzat i elaboració del perfil, disseny d'itinerari personalitzat, assessorament per a la definició del currículum i cerca activa d'ocupació i d'altres que afavorisquen l'ocupabilitat o la utilització dels serveis de LABORA Servei Valencià d'Ocupació i Formació  
  
Aquestes despeses s'han de presentar degudament desglossades per hores dedicades a l'activitat que s'imputen.  
2n. Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o arrendament financer d'aquests, exclosos els interessos, suportades en l'execució de les activitats formatives.  
Aquestes despeses s'han de presentar degudament desglossades per activitat formativa i s'han d'imputar pel nombre de persones participants en el cas d'ús individual dels equips o plataformes.  
En relació amb el lloguer o arrendament financer de les plataformes tecnològiques, es podran imputar aquest tipus de despeses amb el límit del 3 % d'import concedit.  
3r. Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les activitats formatives, inclòs el material de protecció i seguretat.  
Aquestes despeses s'han de presentar degudament desglossades per activitat formativa i s'han d'imputar pel nombre de persones participants en el cas d'ús individual dels equips o plataformes.  
4t. Les despeses de lloguer, arrendament financer, exclosos els seus interessos, o amortització de les aules, tallers i altres superfícies utilitzades en el desenvolupament de la formació.  
Aquestes despeses s'han de presentar degudament desglossades per activitat formativa i s'han d'imputar pel període de duració de l'acció, tenint en compte els espais i/o mitjans utilitzats.  
Les despeses d'amortització s'han de calcular segons les normes de comptabilitat generalment acceptades, entre les quals és aplicable el mètode d'amortització segons les taules aprovades pel Reglament de l'Impost de Societats.  
5é. Despeses d'assegurança d'accidents i responsabilitat civil de les persones participants, d'acord amb el que es disposa en l'article 6 del Reial decret 694/2017, de 3 de juliol.  
Aquestes despeses s'han de presentar desglossades per activitat formativa i la seua imputació s'ha de fer pel nombre de persones participants.  
6é. Els costos d'avaluació de la qualitat de la formació. Aquest tipus de despeses només serà subvencionable si s'ha especificat expressament en el projecte que acompanya la sol·licitud de l'acció formativa i en els seus mateixos termes. Aquesta activitat, que no pot ser exercida per personal que haja impartit docència en la mateixa acció formativa, ha de ser desenvolupada per personal titulat universitari en Psicologia, Pedagogia o Sociologia i/o personal amb experiència demostrada en aquestes funcions. Per aquest subconcepte s'admetrà com a màxim el 5 % de la subvenció concedida.  
7é. Despeses de publicitat i difusió de les activitats formatives i de captació i selecció de l'alumnat participant quan es faça a través de mitjans impresos o en la pàgina web de l'entitat.  
LABORA - Servei Valencià d'Ocupació i Formació, per mitjà de la seua pàgina web, ha d'establir les proporcions, el color i la disposició dels logotips que es poden utilitzar.  
Aquesta publicitat aquesta subjecta a l'obligació de comunicació prèvia.  
Per a la utilització d'altres mitjans publicitaris o en altres formats que diferisquen dels indicats per LABORA en la seua pàgina web, serà necessària la prèvia autorització per a comprovar que s'adeqüen a la normativa d'aplicació.  
Aquestes despeses hauran de presentar-se degudament desglossades per acció formativa.  
8é. Despeses derivades de la contractació de persones especialitzades en l'atenció a l'alumnat amb discapacitat o pertanyents a col·lectius en situació o risc d'exclusió social, i/o de l'adaptació de mitjans didàctics i avaluació, amb la finalitat de millorar les condicions en les quals aquest alumnat rep la formació, sempre que conste respecte a aquest alumnat certificació oficial que acredite la discapacitat o la pertinença al col·lectiu en situació o risc d'exclusió social.  
  
Per aquest concepte són imputables les despeses que es produïsquen tant en el període d'impartició del curs com en els 30 dies anteriors a l'inici i els 30 dies posteriors a la finalització del curs. L'entitat beneficiària ha d'aportar, d'acord amb les instruccions que li seran comunicades abans de l'inici de l'acció formativa, control d'assistència amb registres horaris al personal de suport.  
b) Costos indirectes de l'activitat formativa:  
1r. Els costos de personal de suport tant intern com extern i tots els necessaris per a la gestió i execució de l'activitat formativa.  
  
2n. Les despeses financeres directament relacionades amb l'activitat subvencionada i que resulten indispensables per a l'adequada preparació o execució d'aquesta. No seran subvencionables els interessos deutors dels comptes bancaris.  
3r. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l'execució de l'activitat formativa. No s'hi poden incloure les despeses de reparació d'instal·lacions o equips.  
De conformitat amb l'article 31.9 de la Llei 38/2003, de 17 de novembre, aquests costos han de ser imputats per l'entitat beneficiària a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura en què aquests costos corresponguen al període en què efectivament es realitza l'activitat.  
La suma dels costos indirectes no pot superar el 10 per cent del cost total de l'activitat formativa realitzada i justificada.  
5. En tot cas, els costos subvencionables han de respondre a despeses reals, efectivament realitzades, pagades i acreditades mitjançant factures o documents comptables de valor probatori equivalent i ser justificades d'acord amb el que s'estableix la present convocatòria.  
  
Denové. Criteris generals aplicables a la justificació i el pagament de la subvenció   
1. La justificació i el pagament de la subvenció s'han de fer efectius en finalitzar l'acció subvencionada. Les subvencions concedides a l'empara d'aquesta convocatòria es justificaran i liquidaran mitjançant un sistema de mòduls econòmics, d'acord amb el que preveuen els articles 76 a 79 del Reglament de la Llei general de subvencions, aprovat pel Reial decret 887/2006, de 21 de juliol; l'article 7 de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, i de l'article 14.3 de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament.  
2. L'entitat beneficiària ha de presentar la justificació de la subvenció en el termini màxim de 2 mesos des de la data de finalització de l'acció formativa subvencionada. En la modalitat Formació a mida, aquest termini és de 3 mesos.  
3. Una vegada presentada la documentació justificativa, el servei territorial de formació professional per a l'ocupació ha d'efectuar la comprovació tecnicoeconòmica corresponent, en els termes descrits en el resolc següent. Si la documentació presentada és insuficient per a considerar correctament justificada la subvenció concedida, l'òrgan esmentat ha de posar en coneixement dels beneficiaris les insuficiències observades perquè en el termini de 10 dies siguen esmenades.  
  
4. Si com a resultat d'aquesta comprovació es dedueix que s'han incomplit, totalment o parcialment, requisits establits en la normativa aplicable per a la justificació de la subvenció o els fins per als quals va ser concedida, s'ha de comunicar aquesta circumstància a l'interessat juntament amb els resultats de la comprovació tecnicoeconòmica i s'ha d'iniciar el procediment per a declarar la pèrdua del dret al cobrament de la subvenció i/o, si escau, el procediment de reintegrament total o parcial de la subvenció.  
5. Transcorregut el termini establit per a la justificació de la subvenció sense que s'haja presentat la documentació corresponent, la direcció territorial de formació professional per a l'ocupació competent ha de requerir l'entitat beneficiària perquè en el termini improrrogable de 15 dies aporte la documentació. La falta de presentació de la justificació, una vegada transcorregut aquest nou termini, comporta la pèrdua del dret al cobrament de la subvenció o l'inici del procediment de reintegrament previst en l'article 15 de l'Ordre TMS/369/2019.  
6. Amb caràcter previ a la liquidació de la subvenció, s'ha d'haver presentat l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, que tindrà la consideració de devolució voluntària d'acord amb el que s'estableix en l'article 90 del Reglament de la Llei general de subvencions, d'acord amb l'apartat tres del resolc vint-i-uné.  
7. El pagament de la subvenció està condicionat al resultat de les actuacions de comprovació formal/administrativa de la subvenció, d'acord amb el que s'estableix en el resolc vint-i-dosé.  
8. En el supòsit de cofinançament pel Fons Social Europeu o altres fons estructurals de la Unió Europea o supranacionals, és aplicable per les administracions competents implicades la normativa comunitària o supranacional i espanyola corresponent, a l'efecte de la justificació de la subvenció rebuda.  
9. Quan, a més de ser finançades amb la subvenció, les activitats formatives hagen sigut finançades amb fons propis o altres subvencions o recursos, s'ha d'acreditar en la justificació l'import, la procedència i l'aplicació d'aquests fons a les activitats subvencionades.  
  
Vinté. Justificació de la subvenció  
1. La presentació de la documentació a l'efecte de la justificació per mòduls econòmics s'ha d'efectuar per mitjà de l'aplicació informàtica que es disposarà a aquest efecte i dels models normalitzats incorporats en aquesta.  
2. La documentació que cal presentar és la següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats dutes a terme, en el format normalitzat FOR0163E.  
b) Una memòria econòmica justificativa que ha de contindre, com a mínim, els aspectes següents:  
- Certificat de l'entitat beneficiària que continga la relació de persones participants en l'acció formativa, amb indicació de cadascuna d'aquestes, el nombre d'hores lectives efectivament realitzades, les faltes d'assistència justificades i les no justificades, en concordança amb el control d'assistència d'alumnes.  
Quantia de la subvenció, calculada sobre la base de les persones participants certificades, les hores de l'acció formativa i els mòduls establits en la convocatòria, segons el model normalitzat corresponent.  
  
- Carta de pagament que justifique la devolució de la quantia de la subvenció rebuda no utilitzada i, si és procedent, dels rendiments financers no aplicats.  
- Compte justificatiu de la despesa acompanyat de les corresponents llistes de justificants.  
- La «DECLARACIÓ SOBRE EL FINANÇAMENT DE L'ACTIVITAT» FOR0164E.  
- La «DECLARACIÓ RESPONSABLE DELS SUBCOMPTES D'INGRESSOS I DESPESES» FOR0217E.  
- La «DECLARACIÓ ARTICLE 34 LLEI 38/2003 GENERAL DE SUBVENCIONS» HOR0026E.  
- El «CERTIFICAT DE DECLARACIÓ DE L'IMPOST SOBRE EL VALOR AFEGIT» FOR0166E, si és el cas.  
- Els CONTRACTES que acrediten el compromís d'inserció i/o, si és el cas, les altes en el Règim Especial de Treballadors Autònoms o com a socis en una cooperativa de treball associat, acompanyades d'una declaració responsable dels alumnes així inserits.  
El compromís voluntari d'inserció adquirit s'ha d'acreditar aportant una còpia del contracte formalitzat. En cas que s'aporten altes en el Règim Especial de Treballadors Autònoms o com a persones sòcies en una cooperativa de treball associat per a justificar la inserció realitzada, s'hi ha d'adjuntar una declaració responsable i personal de l'alumnat inserit, amb una breu descripció de l'activitat, el domicili on es desenvolupa i l'acceptació de l'obligació d'aportar la documentació fiscal acreditativa que li siga requerida, que en cas de no aportar-se suposarà incompliment del compromís i la corresponent minoració de l'ajuda, sense perjudici de les responsabilitats que puguen recaure tant en l'alumnat com en l'entitat beneficiària.  
  
S'entendrà complit aquest compromís si, en el termini de justificació, s'acredita la inserció laboral de l'alumnat desocupat que haja superat amb èxit els mòduls propis de l'especialitat principal del curs als quals haja assistit, per un període d'almenys 3 mesos a jornada completa o un període equivalent en cas de contractació a temps parcial.  
  
3. D'acord amb el que es disposa en l'article 79 d'aquest reglament i l'article 14.3.b de l'Ordre TMS/368/2019, els beneficiaris estan dispensats de l'obligació de presentació de llibres, registres i documents de transcendència comptable o mercantil o qualsevol altra documentació justificativa de les despeses realitzades, sense perjudici de l'obligació del beneficiari de conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, segons disposa l'article 14.1.g de la Llei 38/2003, de 17 de novembre, així com de qualsevol altra obligació legal que així ho exigisca.  
  
Vint-i-uné. Liquidació de la subvenció  
1. El pagament de la subvenció s'ha de fer efectiu en finalitzar l'acció subvencionada, una vegada comprovada la justificació i posterior proposta de pagament de la direcció territorial competent en matèria de formació per a l'ocupació.  
Amb caràcter previ al cobrament, l'entitat beneficiària ha d'acreditar que es troba al corrent en el compliment de les seues obligacions tributàries i davant de la Seguretat Social. També ha d'acreditar, mitjançant una declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, general de subvencions.  
2. El càlcul de la quantia de la subvenció de la lletra b de l'apartat 2, del resolc vinté, s'ha d'efectuar utilitzant un model mixt en relació amb el producte i al resultat assolit. El càlcul s'ha d'efectuar de la manera següent:  
a) Import de la subvenció calculat en relació amb el producte.  
Aquest import s'obté multiplicant el mòdul econòmic, determinat en els annexos III o V segons la modalitat i àrea formativa corresponent a l'acció formativa, pel nombre d'hores concedides, pel nombre d'alumnes concedits, per un 80 %.  
Aquest 80 % correspon a la mitjana de la taxa d'èxit de les accions formatives a la Comunitat Valenciana, d'acord amb l'estudi «Implantació d'un sistema de justificació per mòduls econòmics de les subvencions concedides en l'àmbit de la formació professional per a l'ocupació 2016/2018».  
L'import final de la subvenció per aquest concepte no pot superar el 80 % total de la subvenció concedida.  
b) Import de la subvenció calculat en relació amb el resultat.  
La quantia de la subvenció per aquest concepte es determina en funció dels resultats obtinguts per l'acció formativa i s'obté de la multiplicació del mòdul econòmic corresponent a la modalitat i àrea professional de l'acció formativa pel nombre d'hores impartides en la formació, pel nombre d'alumnes que hagen finalitzat amb èxit l'acció formativa, per un 20 %.  
En la determinació dels alumnes finalitzats amb èxit, s'han d'atendre les regles següents:  
- Es considera que l'alumnat ha finalitzat l'acció formativa quan haja assistit almenys al 75 % de la duració d'aquesta. A l'efecte de la justificació posterior per part de l'entitat beneficiària, també es considera que han finalitzat l'acció formativa, en el supòsit de persones treballadores desocupades, aquelles que hagen d'abandonar-la per haver trobat un lloc de treball, així com aquelles persones participants que hagen sigut baixa en el curs per malaltia o accident acreditat, sempre que en tots dos casos hagen realitzat, almenys, el 25 % de l'activitat formativa.  
  
- Abans d'arribar al 25 % de la duració de l'acció formativa, l'entitat pot incorporar nou alumnat fins a completar el nombre que fixe la resolució de concessió, i substituir les baixes amb noves altes. Quan es tracte d'accions formatives dirigides a l'obtenció de certificats de professionalitat, únicament s'admet la substitució, sempre que no s'haja superat aquest percentatge, si es produeix durant els primers cinc dies lectius des de l'inici de l'acció formativa corresponent al certificat de professionalitat. Quan es programen certificats de professionalitat complets que s'hagen d'impartir de manera modular, amb la finalitat de facilitar l'accés a cadascun dels mòduls que integren el certificat, es poden incorporar alumnes durant els primers cinc dies lectius des de l'inici de cadascun dels mòduls programats.  
  
En la modalitat Itineraris formatius, amb la finalitat de facilitar l'accés a cadascuna de les especialitats que integren l'itinerari, es podrà incorporar alumnat durant els primers cinc dies lectius des de l'inici de cada especialitat, sempre que no s'haja superat el percentatge del 25 % de la duració de l'especialitat formativa.  
- A l'efecte del càlcul dels alumnes que han finalitzat amb èxit, no es tindrà en compte la baixa de fins a tres persones participants de l'alumnat que en el moment de fer el mòdul de PPNL/FCT no tinguen preparació suficient, apreciada pel personal tècnic de formació i autoritzada per la direcció del servei territorial corresponents.  
El resultat final que s'ha de certificar no pot superar el 20 % total de la subvenció concedida.  
El càlcul final de la subvenció que es percebrà vindrà donat per la suma dels resultats obtinguts en els apartats a i b. D'aquest resultat cal deduir les minoracions previstes en el resolc vint-i-quatré.  
  
3. En cas que la quantia de la subvenció així calculada resulte inferior a les quanties transferides en concepte de bestreta, s'ha d'efectuar el reintegrament de l'excés, en el compte número ES65-9076-5342-96-4985511604, del BSCH (Banco Santander Central Hispano) a favor de LABORA Servei Valencià d'Ocupació i Formació.  
  
Vint-i-dosé. Comprovació formal/administrativa de les subvencions  
  
1. La direcció territorial pot requerir al beneficiari perquè aporte tota la documentació que s'estime necessària per a procedir a comprovar-la amb la finalitat d'obtindre una evidència raonable sobre l'adequada aplicació de la subvenció.  
2. Per mitjà de tècniques objectives de mostreig s'ha de seleccionar un percentatge mínim de subvenció per a comprovar, sobre el total pagat amb càrrec a la línia pressupostària del 15 %. Aquest percentatge pot ser ampliat atenent els resultats de les comprovacions realitzades. Així mateix, per resolució del director territorial, es poden incloure en aquesta comprovació les entitats que es considere oportú sobre la base de les circumstàncies que hi puguen concórrer.  
A aquest efecte, s'ha de comunicar amb antelació suficient a les entitats beneficiàries l'inici de les activitats de comprovació formal/administrativa de les subvencions concedides i dels expedients de subvenció seleccionats per a la seua comprovació.  
3. Amb la finalitat de desenvolupar aquestes activitats de comprovació, les entitats, a requeriment de la direcció territorial, han de presentar la documentació següent:  
1r. Les factures, les nòmines, els contractes, els documents TC1 i TC2 i, si és el cas, els documents 111 i 115 trimestral i 180 i 190 anual, etc. o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.  
2n. Els tres pressupostos que, en aplicació de l'article 31.3 de l'LGS, haja d'haver sol·licitat el beneficiari.  
3r. En cas de subcontractació, la justificació de l'acció formativa s'ha de dur a terme mitjançant la facturació de l'entitat subcontractista a l'entitat beneficiària. Aquesta facturació ha de recollir el cost total dels conceptes subvencionables subcontractats i ha de descriure l'import imputat en cadascun d'aquests conceptes, amb l'excepció que quan es justifiquen despeses de personal (docència, control, selecció, personal directiu i administratiu, etc.), s'ha de detallar el nom del docent, el director, etc., així com les hores dedicades al projecte i el preu per hora que s'establisca. Les factures han d'estar pagades.  
L'entitat beneficiària ha d'aportar els diferents documents justificatius (nòmines, factures, etc.) de l'entitat subcontractista que suporten les despeses declarades en la factura original per cadascun dels conceptes declarats, de tal manera que l'òrgan gestor puga cerciorar-se que es compleix amb el que es preveu en l'article 31.1 LGS, relatiu al fet que en cap cas el cost d'adquisició de les despeses subvencionables pot ser superior al valor de mercat.  
4t. Identificació del subcompte d'ingressos en què es comptabilitza la subvenció concedida. Llista de subcomptes de despeses utilitzades per a la gestió de la subvenció. En el cas d'entitats subjectes a comptabilitat pública, s'ha d'aportar la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
5é. Els criteris de repartiment dels costos imputats d'acord amb el model normalitzat FOR0030E, que ha de contindre suficient nivell de detall sobre els criteris que justifiquen els percentatges d'imputació perquè els justificants corresponents puguen ser considerats com a vàlids.  
6é. El control d'assistència del personal de suport, segons el model normalitzat FOR0253E, que ha de contindre les dates i l'horari dedicat pel personal no docent pel qual s'hagen imputat despeses.  
7é. El document de tutories en el qual s'indique l'alumnat tutoritzat, la duració, l'horari, el mòdul formatiu reforçat i la signatura de l'alumne i el tutor segons model normalitzat FOR0302E.  
4. L'elaboració de la documentació prevista en l'apartat anterior, a l'efecte del control de les subvencions, ha de seguir les regles següents:  
  
a) En el cas de retribucions al personal docent s'han de detallar les dades personals, la titulació, els mòduls impartits, el nombre d'hores i la quantitat abonada en concepte de salari en relació amb les hores d'impartició de les accions formatives, avaluacions periòdiques de l'alumnat, preparació de classes i tutoria.  
b) S'admeten despeses de persones o entitats vinculades a l'entitat beneficiària. A aquests efectes es considerarà que hi ha vinculació quan hi concórrega alguna de les circumstàncies recollides en l'article 18.2 de la Llei 27/2014, de 27 de novembre, de l'Impost de Societats. En tot cas, cal aportar una declaració responsable que manifeste la concurrència o no de les circumstàncies referides i, en cas afirmatiu, cal adjuntar un informe justificatiu del mètode utilitzat per a la determinació del valor normal de mercat d'acord amb el que es preveu en el número 4 del mateix article.  
c) A l'efecte del que es preveu en l'article 73 de l'RLGS, ha de constar en els justificants originals, independentment de l'obligatorietat de la seua aportació a l'Administració en primera instància d'acord amb el sistema de justificació aplicable, el número d'expedient i la quantia imputada. Aquesta dada ha de ser incorporada per l'entitat beneficiària mitjançant estampillat sobre l'original del document. Una vegada estampillat, en el cas que s'hagen d'aportar, seran vàlides les còpies compulsades d'aquests.  
d) La subvenció màxima que pot percebre l'entitat no pot superar, en cap cas, la quantitat que resulte després de l'aplicació de les minoracions corresponents.  
e) No s'accepten factures corresponents a exercicis diferents de l'any o dels anys en què es desenvolupe l'acció formativa.  
f) Les despeses han de respondre a la naturalesa de l'activitat subvencionada, i han d'haver sigut efectivament pagades amb anterioritat a la finalització del període de justificació.  
g) Els pagaments s'han de justificar, en tot cas, mitjançant el pertinent comprovant de transferència, assentament bancari o càrrec en compte.  
5. El termini de presentació de la documentació descrita en l'apartat anterior és de 10 dies hàbils des de la data de comunicació de les accions de comprovació. Si la documentació presentada és insuficient per a considerar correctament justificada la subvenció concedida, el Servei Territorial de Formació ha de posar en coneixement dels beneficiaris les insuficiències observades perquè en el termini de 10 dies siguen esmenades.  
6. Una vegada concloses les comprovacions, el Servei Territorial de Formació emetrà un informe de conformitat al qual cal adjuntar la memòria d'actuacions i resultats obtinguts segons un model normalitzat. Si el resultat de les comprovacions és favorable, es donaran per concloses les activitats de comprovació. En el cas de resultar desfavorables, es liquidarà d'acord amb el resultat de la comprovació.  
7. El Servei Territorial de Formació ha d'elaborar una memòria comprensiva dels resultats de les actuacions de comprovació formal/administrativa realitzades en l'exercici que haurà de traslladar a la direcció general competent en matèria d'ocupació i formació.  
8. Els resultats de les comprovacions relatives als expedients de la convocatòria d'un exercici es podran tindre en compte a l'efecte de les convocatòries d'exercicis successius i del seu pla de comprovació formal/administrativa.  
  
Vint-i-tresé. Obligacions de les entitats beneficiàries  
Sense perjudici de les altres obligacions establides en la Llei 30/2015, de 9 de setembre, en el Reial decret 694/2017, de 3 de juliol, i en l'Ordre TMS/368/2018, de 28 de març, constitueixen obligacions de les entitats beneficiàries:  
1) Aportar la informació i la documentació que es requerisca durant la fase d'instrucció del procediment, execució de la formació i justificació de la subvenció, així com tindre a disposició dels òrgans de control competents els documents acreditatius de l'assistència dels treballadors i treballadores a les accions formatives i els controls d'avaluació del seu aprenentatge i registres d'activitat formativa realitzada, en el cas que la formació haja sigut impartida en la modalitat de teleformació.  
  
Així mateix, les entitats beneficiàries han de facilitar el seguiment de la participació de les persones participants, l'aprenentatge i l'avaluació, així com la investigació de metodologies i eines necessàries per a la posada al dia del sistema de formació professional per a l'ocupació en l'àmbit laboral i corresponsabilitzar-se'n. En les accions presencials s'ha de portar un control d'assistència diari segons el model que establisca LABORA Servei Valencià d'Ocupació i Formació.  
  
2) Garantir la gratuïtat de les accions formatives per a les persones participants en la formació subvencionada i no percebre cap quantitat d'aquestes.  
3) Haver realitzat o, si és el cas, garantit les devolucions de quantitats concedides i pagades en convocatòries anteriors i la devolució de les quals li haja sigut exigida mitjançant reclamació prèvia a la via executiva o mitjançant resolució de procedència de reintegrament, sempre que hi haja una resolució ferma, llevat que s'haja produït la suspensió de l'acte, i acreditar no ser deutora per una resolució ferma de procedència de reintegrament, tant a la data de concessió com a la de pagament.  
4) Comunicar a l'òrgan concedent competent l'obtenció d'altres subvencions, ajudes, ingressos o recursos que financen les activitats subvencionades, amb anterioritat a la justificació de l'aplicació donada als fons percebuts. Aquests ingressos seran incompatibles amb la subvenció destinada a la mateixa finalitat, per la qual cosa aquesta serà minorada en la quantitat ja percebuda.  
5) Acreditar, amb anterioritat a dictar-se la proposta de resolució de concessió de la subvenció i a realitzar-se el pagament d'aquesta, que es troba al corrent en el compliment de les seues obligacions tributàries i enfront de la Seguretat Social, sense perjudici del que es preveu en l'article 22.4 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
6) Fer constar el caràcter públic del finançament de l'activitat subvencionada i, si és el cas, el cofinançament del Fons Social Europeu o de qualsevol altre fons comunitari o supranacional. En aquest últim supòsit, l'entitat beneficiària ha d'incloure en les activitats d'informació de les accions formatives, publicacions, material didàctic i acreditacions de la realització de la formació que cal lliurar a les persones participants l'emblema del Fons Social Europeu o del fons comunitari o supranacional que corresponga, així com complir les altres obligacions de publicitat que estableix la normativa comunitària o supranacional aplicable.  
  
Així mateix, quan l'entitat beneficiària de la subvenció siga una persona jurídica privada, i la quantia en concepte d'ajudes o subvencions rebudes de l'Administració autonòmica o de qualsevol altra entitat enumerada en l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, durant el període d'un any, siga per un import superior a 10.000 euros, haurà de publicitar-la adequadament, indicant almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació s'ha de fer, preferentment, mitjançant les pàgines web corresponents. En cas que no disposen de pàgina web en què fer aquesta publicitat, han de complir amb aquesta obligació a través del portal que pose a la seua disposició la Generalitat.  
  
7) Remetre a l'òrgan competent una comunicació d'inici de la formació que desenvoluparà, inclosa qualsevol modificació posterior, i, si és el cas, la comunicació de finalització, d'acord amb el contingut, els terminis i el procediment que a aquest efecte se l'informe.  
Aquesta comunicació, dirigida de manera fefaent al personal tècnic de formació assignat, s'ha de dur a terme amb una antelació mínima de cinc dies a la data d'inici de cada curs, amb indicació de l'horari, el lloc d'impartició, el nombre d'alumnes que comencen i la relació nominal del professorat o personal tutor, amb l'acreditació de la titulació exigida en el programa formatiu que es va incloure en el projecte. Quan es tracte d'accions formatives vinculades a certificats de professionalitat, l'acreditació dels requisits del personal formador i tutor formador s'ha d'ajustar al que es disposa en l'article 13 del Reial decret 34/2008, de 18 de gener, pel qual es regulen els certificats de professionalitat, i l'article 29 de l'Ordre ESS/1897/2013, de 10 d'octubre, que el desenvolupa.  
  
La falta de comunicació en els terminis establits implicarà que la corresponent acció formativa es considere no realitzada a l'efecte de la justificació de la subvenció, llevat que la no comunicació dins del termini es dega a causes imprevistes, degudament justificades i comunicades en el moment en què es produïsquen.  
8) Informar l'alumnat de l'abast de la formació i de si aquesta és conduent o no a l'obtenció d'un certificat de professionalitat complet o la seua acreditació parcial.  
9) En els programes amb compromís de contractació, informar l'alumnat a l'inici de l'acció formativa dels seus drets i obligacions, així com de les condicions bàsiques de la contractació proposada. Així mateix, abans del començament de l'acció formativa, les empreses han de posar en coneixement dels representants legals dels treballadors i treballadores en l'empresa l'aprovació del programa amb compromís de contractació que s'ha d'executar, així com de les condicions bàsiques de la contractació proposada i una relació de l'alumnat que participa en l'acció formativa.  
10) Portar una comptabilitat separada o codi comptable adequat, respecte de totes les transaccions relacionades amb l'activitat subvencionada i disposar d'un sistema informatitzat de registre i emmagatzematge de dades comptables.  
11) Complir en la impartició de les accions formatives les prescripcions que els siguen aplicables en virtut d'una disposició legal o reglamentària, inclosa l'obligació d'impartir la formació en els espais i amb els mitjans formatius acreditats o inscrits per a tal fi.  
12) Mantindre les exigències tecnicopedagògiques, d'instal·lacions, equipament i mitjans humans que s'han tingut en compte per a l'acreditació de l'especialitat.  
13) Sotmetre's a les actuacions de comprovació, que ha d'efectuar LABORA - Servei Valencià d'Ocupació i Formació o qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que els siga requerida d'acord amb el que preveuen els articles 45 i 46 de l'LGS, així com als controls i auditories de qualitat que establisquen les administracions competents, els resultats dels quals s'han d'incorporar als registres en els quals estiguen inscrites.  
  
14) Comprovar que les persones participants disposen dels requisits d'accés, o de les competències clau per a realitzar l'acció formativa en funció dels requeriments d'aquesta.  
15) L'entitat beneficiària de la subvenció està obligada a conservar, almenys durant un termini de 4 anys, considerant, si és el cas, la interrupció del termini de prescripció del dret de l'administració a reconéixer o liquidar el reintegrament de la subvenció concedida, els justificants de la realització de l'activitat que fonamenta la concessió de la subvenció, així com de l'aplicació dels fons rebuts, a l'efecte de les actuacions de comprovació i control. El termini esmentat s'ha de computar a partir del moment en què finalitze el període establit per a presentar la justificació esmentada per part de l'entitat beneficiària. En el cas d'accions cofinançades amb fons comunitaris, s'hi aplica el que establisca la normativa comunitària. Les entitats que, sense haver transcorregut el període esmentat, decidisquen suspendre la seua activitat o dissoldre's, hauran de remetre còpia de la documentació esmentada a l'òrgan competent, sense perjudici de la documentació que s'haja de presentar en la justificació.  
Com que aquestes ajudes són susceptibles de cofinançament pel FSE, d'acord amb el que estableix l'article 82 del Reglament (UE) 2021/1060 del Parlament Europeu i del Consell, de 24 de juny de 2021, l'entitat haurà de conservar a escala adequada tots els documents justificatius relatius a les despeses secundades pels fons, durant un termini de cinc anys a partir del 31 de desembre de l'any en què l'autoritat de gestió efectue l'últim pagament al beneficiari.  
16) Comunicar, si és el cas, la renúncia a l'execució de la subvenció concedida en un termini màxim de 2 mesos des de la notificació d'aquesta. En el cas que l'entitat no haja renunciat dins d'aquest termini i presente la renúncia en un termini posterior o no execute les accions que li han sigut concedides, es considerarà com un incompliment de les obligacions establides.  
17) Acceptar la seua inclusió en la llista d'entitats beneficiàries que es publicarà d'acord amb el que es preveu en l'article 18.1 de la Llei 38/2003, de 17 de novembre, general de subvencions, i donar a conéixer de manera inequívoca que es tracta d'una acció subvencionada per LABORA - Servei Valencià d'Ocupació i Formació i el Ministeri d'Ocupació i Seguretat Social (Servei Públic d'Ocupació Estatal), de conformitat amb les instruccions i els models que a aquest efecte subministre la direcció general competent en matèria de formació professional per a l'ocupació, d'acord amb el que es preveu en el número 4 del mateix article.  
18) Recaptar de les persones participants de l'actuació les dades necessàries per al compliment de les obligacions derivades dels articles 16.1 i 42.1 i 2 del Reglament (UE) 2021/1060 pel qual s'estableixen les disposicions comunes relatives a determinats fons europeus, entre els quals hi ha el Fons Social Europeu Plus, i l'article 17 i annex I del Reglament (UE) 2021/1057, pel qual s'estableix el Fons Social Europeu Plus (FSE+), tots dos del Parlament Europeu i del Consell, de 24 de juny de 2021.  
19) Cooperar en la tramitació de les ajudes a l'alumnat.  
20) Subscriure, en relació amb l'alumnat tant desocupat com ocupat, una pòlissa d'assegurança d'accidents i responsabilitat civil de les persones participants, en els termes previstos en l'article 6 del Reial decret 694/2017, de 3 de juliol, amb caràcter previ a l'inici de l'acció formativa, que s'ha d'ajustar tant al període de duració teoricopràctic de l'acció formativa com al seu horari diari, i que ha de cobrir les despeses d'accident in itinere, els riscos derivats de les visites de l'alumnat a empreses o altres establiments que s'organitzen en suport al desenvolupament de les accions formatives.  
a) L'assegurança ha de cobrir, segons siga el cas, tot el període formatiu i el mòdul de formació pràctica vinculat als certificats de professionalitat, si és procedent.  
b) Aquesta pòlissa ha de cobrir els danys que en ocasió de l'execució de la formació produïsquen les persones participants, de manera que LABORA - Servei Valencià d'Ocupació i Formació quede exonerat de qualsevol responsabilitat en aquest sentit. A aquest efecte, la pòlissa d'assegurament de la responsabilitat civil enfront de tercers es considerarà com a despesa relativa a l'execució de l'acció formativa.  
c) Es pot optar per subscriure una pòlissa d'assegurances col·lectiva, amb les indicacions ja exposades, que cobrisca tot l'alumnat del projecte aprovat.  
d) En cap cas, una persona participant podrà iniciar una acció formativa o un mòdul de formació pràctica sense que s'haja subscrit la pòlissa d'assegurança d'accidents que haurà de contindre com a mínim les següents cobertures:  
1r. Defunció per accident.  
2n. Invalidesa absoluta i permanent per accident.  
3r. Invalidesa permanent parcial per accident, que serà la que corresponga segons el barem.  
4t. Assistència sanitària per accident amb cobertura equivalent a la de l'assegurança escolar.  
21) En el cas d'especialitats vinculades a certificats de professionalitat, complir tot el que s'estableix en el Reial decret 34/2008, pel qual es regulen els certificats de professionalitat, i l'Ordre ESS/1897/2013, que el desplega.  
22) Complir la normativa sobre integració laboral de persones amb discapacitat o, si és el cas, l'exempció d'aquesta obligació, d'acord amb el que estableix el Decret 279/2004, de 17 de desembre, del Consell de la Generalitat.  
  
Vint-i-quatré. Minoració o reintegrament de la subvenció  
1. D'acord amb l'article 15 de l'ordre de bases, l'incompliment dels requisits establits en aquesta i la resta de normes aplicables, així com de les condicions que s'hagen establit en la corresponent resolució de concessió, donarà lloc a la pèrdua total o parcial del dret al cobrament de la subvenció o, amb el previ procediment de reintegrament oportú, a l'obligació de retornar totalment o parcialment la subvenció percebuda i els interessos de demora que puguen correspondre.  
  
2. L'incompliment total de les finalitats per a les quals es va concedir la subvenció o de l'obligació de justificació d'aquesta donarà lloc al reintegrament del 100 % de la subvenció concedida. Igualment, es considerarà que concorre l'incompliment total si la realització de l'activitat subvencionada no arriba al 25 % dels seus objectius, mesurats amb l'indicador del nombre d'hores de formació multiplicat per nombre d'alumnes finalitzats. A aquest efecte, s'inclouran també les hores d'absència que resulten computables per falta justificada o per col·locació.  
  
Sense perjudici del que preveu l'LGS, en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, de reintegrament d'aquesta:  
a) La falta de comunicació de l'inici de les accions formatives en el termini i la forma previstos.  
b) Percebre per qualsevol concepte alguna quantia o remuneració de l'alumnat participant en l'acció subvencionada.  
c) La falsedat de les dades contingudes en la documentació que s'ha de presentar en la justificació.  
d) L'incompliment de les condicions establides per a la subcontractació.  
e) Qualsevol altre motiu que perjudique la fi última per la qual s'haja concedit la subvenció. En el supòsit de la modalitat Formació per a completar certificats de professionalitat, es considerarà com a fi últim pel qual s'ha atorgat la subvenció que el 100 % de les persones participants en aquestes accions formatives puguen avançar per a completar el certificat de professionalitat corresponent, del qual hauran de tindre superats un o diversos mòduls i/o unitats formatives.  
  
f) No impartir l'acció formativa (especialitat) en una aula prèviament acreditada o inscrita.  
g) Suposarà la pèrdua del dret al cobrament de la subvenció i de reintegrament d'aquesta que la subvenció siga destinada a la realització d'una activitat, o al compliment d'una finalitat, que manifestament suposen un greuge o menyspreu cap a les senyes d'identitat del poble valencià.  
3. En concret, els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció que s'haurà de liquidar seguint les fases següents:  
a) Incompliment del compromís d'inserció laboral assumit voluntàriament en totes les modalitats. S'haurà d'efectuar una minoració de manera proporcional al grau d'incompliment de fins al 50 % de l'import de la subvenció liquidada.  
Per a compromisos d'inserció laboral assumits voluntàriament superiors al 40 %, s'haurà d'efectuar una minoració de manera proporcional al grau d'incompliment de fins al 75 % de l'import de la subvenció liquidada.  
A aquest efecte, es considerarà complit el compromís d'inserció d'un alumne quan es produïsca amb posterioritat al 75 % de la duració de l'acció formativa.  
b) Incompliment de la inserció laboral en la modalitat Formació a mida S'haurà d'efectuar una minoració de manera proporcional al grau d'incompliment del compromís adquirit, de fins al 100 %, de l'import de la subvenció liquidada.  
  
Vint-i-cinqué. Control i seguiment  
De conformitat amb el que es preveu en el capítol V de l'Ordre de bases, i dels articles 169 i 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions s'han d'adoptar les mesures necessàries a fi de comprovar i verificar la realització efectiva de les activitats subvencionades, el compliment de la finalitat o les finalitats que motiven la concessió i l'adequada acreditació de la destinació donada a les quantitats atorgades.  
  
El tipus de control que cal dur a terme ha de ser preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que li haja sigut atorgada. A tal fi, s'ha de supervisar tota la documentació exigida i s'ha de requerir, si és procedent, l'aportació dels documents complementaris que resulten necessaris per a comprovar, verificar i esclarir tots els aspectes que així ho exigisquen.  
A més, s'han de dur a terme comprovacions in situ de la realització de les activitats subvencionades, i es pot reclamar informació addicional que permeta contextualitzar la documentació aportada al principi i les activitats programades en funció del seu grau efectiu d'execució. En concret:  
Una vegada iniciada l'acció formativa, l'entitat beneficiària ha de facilitar el seguiment i el control del desenvolupament d'aquesta, per a la qual cosa, d'acord amb les instruccions que li hauran de ser notificades abans de l'inici, ha d'aportar la documentació següent:  
a) Control d'assistència mensual que continga la signatura diària de l'alumnat i del professorat assistent.  
b) Comunicats d'alta i baixa.  
Es considerarà que l'alumnat és alta en una acció formativa quan haja tingut una presència efectiva d'almenys cinc dies lectius. Pel que fa al règim de baixes i substitucions, s'estarà al que es preveu entre les causes de minoració.  
c) Comunicació d'incidències.  
Amb l'informe previ de la direcció del servei territorial de formació per a l'ocupació, la persona responsable de la direcció territorial competent en aquesta matèria pot acordar la suspensió cautelar del desenvolupament de l'acció formativa quan:  
a) Aquesta acció no estiga en funcionament.  
b) El personal tècnic docent o l'alumnat no estiguen presents en les sessions presencials en el centre formatiu o en els centres de treball on es desenvolupe el mòdul de PPNL/FCT.  
c) El personal docent no responga al perfil assenyalat en cadascun dels respectius programes formatius.  
d) L'alumnat estiga realitzant funcions diferents de la formació o el mòdul de PPNL/FCT.  
e) L'aula, les instal·lacions, el material de consum o els equips i dotacions no es corresponguen amb els aportats per a la inscripció o acreditació.  
f) El nombre d'alumnes assistents a l'acció formativa siga inferior a la meitat del que s'estableix en la resolució de concessió.  
g) Concórrega qualsevol altra causa greu que afecte el desenvolupament normal de l'acció formativa.  
A sol·licitud de l'entitat beneficiària i amb l'informe previ del personal tècnic de Formació, la direcció del servei territorial de formació per a l'ocupació pot validar qualsevol modificació sobrevinguda en les condicions d'impartició de l'acció formativa de caràcter menor, canvis de calendari, horari, professorat, etc.  
En les especialitats relacionades amb certificats de professionalitat, les pràctiques professionals no laborals en centres de treball (PPNL/FCT), la seua duració, el desenvolupament i les condicions d'impartició estan regulats pel Reial decret 34/2008, de 18 de gener, pel qual es regulen els certificats de professionalitat i en l'Ordre ESS/1897/2013, de 10 d'octubre, que el desplega, així com en els corresponents reials decrets que regulen cada certificat de professionalitat.  
  
Les empreses o els centres de treball on es realitzen les PPNL/FCT no han de distar més de 30 quilòmetres del centre formatiu, llevat que es justifique la seua necessitat i siga expressament autoritzat per la direcció del servei territorial de formació per a l'ocupació corresponent.  
El centre de treball/empresa on es realitzen les PPNL/FCT han de designar entre el personal qualificat un responsable de la tutoria d'empresa per cada 5 participants o fracció, les funcions del qual seran supervisar i donar suport tècnic a l'alumnat en les pràctiques, distribuir les tasques entre l'alumnat i col·laborar en l'avaluació de l'alumnat.  
  
Vint-i-sisé. Avaluació i certificació de la formació  
1. El personal tècnic de Formació i l'alumnat han d'avaluar mitjançant la formalització de models normalitzats la qualitat dels cursos de Formació Professional en els quals participen. Les entitats beneficiàries han de facilitar aquesta avaluació i han de ser informades del seu contingut i resultat.  
2. La direcció territorial competent, una vegada feta la petició telemàtica formulada per les entitats beneficiàries, ha d'expedir el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració, el mòdul de PPNL/FCT, la seua duració i l'empresa on s'han desenvolupat. Així mateix, s'han de consignar les dades de registre del certificat.  
L'entitat ha d'imprimir els diplomes i lliurar-los a l'alumnat, així com obtindre justificació del lliurament d'aquests. De manera addicional, l'alumnat ha de rebre en el seu correu electrònic una comunicació de LABORA per la qual se li dona accés electrònic al seu diploma.  
3. En la modalitat Itineraris formatius s'expedeix certificació individualitzada per cadascuna de les especialitats que integren l'itinerari.  
  
4. Si el curs es correspon totalment o parcialment amb un certificat de professionalitat, s'ha d'emetre a sol·licitud de l'alumnat el certificat de professionalitat o l'acreditació parcial acumulable. A aquest efecte, el centre que impartisca l'acció formativa ha de presentar en la direcció territorial competent, en el termini de 15 dies naturals des de la conclusió del curs, les actes d'avaluació signades i la documentació a què es refereix l'apartat 1 de l'article 20 de l'Ordre ESS/1897/2013, de 10 d'octubre, que ha de contindre els resultats obtinguts en cadascun dels mòduls i, si és el cas, unitats formatives del certificat, seguint els mètodes i instruments d'avaluació i el sistema de qualificació i superació de mòduls formatius, establits en els articles 18 i 19 de l'esmentada Ordre ESS/1897/2013, de conformitat amb el que es disposa en l'article 14 del Reial decret 34/2008, de 18 de gener, pel qual es regulen els certificats de professionalitat.  
  
Vint-i-seté. Entrada en vigor  
Aquesta resolució entrarà en vigor l'endemà de ser publicada en el Diari Oficial de la Generalitat Valenciana.  
  
Contra aquesta resolució, que esgota la via administrativa, es pot interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la publicació de la present resolució, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu, de conformitat amb el que s'estableix en l'article 8, apartat 3, així com en l'article 46, apartat 1, tots dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
  
València, 30 de desembre de 2021.- El director general de LABORA Servei Valencià d'Ocupació i Formació: Enric Nomdedéu i Biosca.  
  
  
  
ANNEX I  
Criteris de valoració de les sol·licituds  
  
Criteris objectius d'atorgament de la subvenció: en tot cas, s'han de prendre en consideració les condicions que l'entitat reunisca en la data de finalització del termini de presentació de sol·licituds, que s'han de mantindre com a mínim durant tot el període d'execució.  
Estaran referits a l'àmbit de la província de sol·licitud els apartats següents:  
- EC (experiència del centre)  
- GE (grau d'execució)  
- GI (grau d'inserció)  
- IC (incompliment del compromís voluntari d'inserció)  
La comissió ha de valorar per a les modalitats regulades en aquesta convocatòria:   
  
A) Adequació de l'oferta formativa a les accions/àrees prioritàries.  
  
AO. Adequació de l'oferta formativa  
1) Per a la modalitat Col·lectius.   
Aquest criteri s'integra per l'adequació a formació conduent a l'obtenció d'un certificat de professionalitat o especialitat específica dirigida al col·lectiu i la naturalesa de l'entitat en relació al col·lectiu al qual va dirigida la formació.  
Per a entitats que impartisquen una formació adaptada a les necessitats del col·lectiu previst en el resolc cinqué 4 a:  
- Si l'especialitat sol·licitada és un certificat de professionalitat i l'entitat sol·licitant és una entitat local o una entitat sense ànim de lucre que compta explícitament entre els seus principals fins estatutaris el suport a persones en situació o risc d'exclusió social: 25 punts.  
- Si l'especialitat sol·licitada és un certificat de professionalitat i l'entitat sol·licitant no és una entitat local o una entitat sense ànim de lucre que compta explícitament entre els seus principals fins estatutaris el suport a persones en situació o risc d'exclusió social: 20 punts.  
- Si l'especialitat sol·licitada no és un certificat de professionalitat i l'entitat sol·licitant és una entitat local o és una entitat sense ànim de lucre que compta explícitament entre els seus principals fins estatutaris el suport a persones en situació o risc d'exclusió social: 15 punts.  
  
- Si l'especialitat sol·licitada no és un certificat de professionalitat i l'entitat sol·licitant no és una entitat local o no és una entitat sense ànim de lucre que compta explícitament entre els seus principals fins estatutaris el suport a persones en situació o risc d'exclusió social: 10 punts.  
  
Per a entitats que impartisquen una formació adaptada a les necessitats del col·lectiu previst en el resolc cinqué 4 b:  
- Si l'especialitat sol·licitada és un certificat de professionalitat o una especialitat específicament dirigida a persones amb discapacitat i l'entitat sol·licitant és una entitat local o una entitat sense ànim de lucre que compta explícitament entre els seus principals fins estatutaris el suport a persones amb discapacitat: 25 punts.  
- Si l'especialitat sol·licitada és un certificat de professionalitat o una especialitat específicament dirigida a persones amb discapacitat i l'entitat sol·licitant no és una entitat local o una entitat sense ànim de lucre que compta explícitament entre els seus principals fins estatutaris el suport a persones amb discapacitat: 20 punts.  
- Si l'especialitat sol·licitada no és un certificat de professionalitat o una especialitat específicament dirigida a persones amb discapacitat i l'entitat sol·licitant és una entitat local o una entitat sense ànim de lucre que compta explícitament entre els seus principals fins estatutaris el suport a persones amb discapacitat: 15 punts.  
- Si l'especialitat sol·licitada no és un certificat de professionalitat o una especialitat específicament dirigida a persones amb discapacitat i l'entitat sol·licitant no és una entitat local o no és una entitat sense ànim de lucre que compta explícitament entre els seus principals fins estatutaris el suport a persones amb discapacitat: 10 punts.  
2) Per a la modalitat Formació per a la inserció, Formació modular transversal, Formació per a completar certificats de professionalitat i Itineraris formatius, es considera tota la formació de caràcter prioritari i s'atorgaran 25 punts.  
  
B) En relació amb la capacitat acreditada pel centre o l'entitat sol·licitant per a desenvolupar la formació, cal tindre en compte els aspectes següents:  
  
BE. Baremació EFO  
S'atorga un màxim de 15 punts pel resultat de les enquestes EFO, tenint en compte les dades d'accions formatives subvencionades a l'entitat en convocatòries dirigides prioritàriament a persones desocupades del Programa de formació professional per a l'ús dels exercicis de 2019 i 2020 de LABORA - Servei Valencià d'Ocupació i Formació. Es puntuen les entitats en funció de la mitjana aritmètica resultant dels valors obtinguts en les enquestes EFO, corresponents a les dades disponibles de les accions formatives desenvolupades per l'entitat, segons la fórmula següent:  
  
Puntuació EFO × 3,75  
  
En el cas que l'entitat no haja realitzat durant els exercicis esmentats cap acció formativa o no es dispose de les dades, se li atorga una puntuació absoluta de 13,73 punts, corresponent a la mitjana aritmètica obtinguda per les entitats en les enquestes EFO multiplicada per 3,75 punts, tenint en compte els resultats de la convocatòria de 2019.  
  
L'obtenció d'una puntuació absoluta inferior a 7,5 punts en aquest apartat determina la denegació de l'acció formativa sol·licitada.  
  
  
BT. Baremació EFOTEC  
Es puntuen les entitats en funció de l'avaluació resultant dels qüestionaris EFOTEC, seguint els mateixos criteris i puntuació establits per a la baremació EFO. No obstant això, en el cas que l'entitat no haja realitzat durant els esmentats exercicis cap acció formativa o no es dispose de les dades, se li atorga una puntuació absoluta de 13,43 punts, tenint en compte els resultats de la convocatòria de 2019.  
  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
  
  
NC. Normes de qualitat  
Es valoren en aquest apartat els certificats que acrediten la gestió de la qualitat amb la següent puntuació:  
- Per estar en possessió d'un certificat de qualitat en vigor UCP5568, l'abast del qual incloga expressament l'activitat en matèria d'impartició de formació per a l'ocupació o EFQM (certificat d'Excel·lència Europea 200 + o superior): 8 punts.  
- Per acreditar estar en possessió de certificat SGSI de seguretat de la informació en vigor (ISO 27494): 2 punts.  
Els certificats NJZ7530 i ISO27001 hauran d'estar atorgats per entitat acreditada per ENAC o qualsevol altre organisme internacional d'acreditació reconegut per a la certificació de sistemes de gestió.  
Els punts màxims assignats per cadascun dels apartats anteriors són acumulatius fins al màxim de 10 punts.  
  
EC. Experiència centre  
En aquest apartat es valorarà l'experiència del centre en el desenvolupament d'activitats relacionades amb la formació per a l'ocupació:  
EC 1. Acredita experiència en la impartició de formació d'oferta en les dues últimes convocatòries publicades pel SEPE i aporta les resolucions de concessió corresponents. 1 punt.  
EC 2. Acredita, mitjançant declaració responsable, experiència en la impartició d'accions formatives no finançada amb fons públics, autoritzada per la direcció general competent en matèria de formació professional per a l'ocupació, en els exercicis 2019 i 2020 a la província de sol·licitud: 1 punt per experiència en cadascun dels exercicis, màxim 2 punts.  
EC 3. Acredita experiència en la impartició d'accions de formació corresponent a l'oferta formativa dirigida prioritàriament a persones desocupades i la formació amb compromís de contractació, en qualsevol de les convocatòries dels exercicis 2018, 2019 i 2020 de LABORA - Servei Valencià d'Ocupació i Formació: 4 punts.  
Per a la valoració d'aquesta experiència (EC 2 i EC 3) no caldrà que les entitats aporten documentació acreditativa. La comprovació es durà a terme per a totes les entitats per LABORA mitjançant consulta en la seua base de dades.  
  
GE. Grau d'execució  
S'atorguen inicialment un màxim de 10 punts a totes les entitats que concórreguen a aquesta convocatòria. Aquesta puntuació inicial es reduirà d'acord amb el que es preveu en els apartats següents, referits a subvencions concedides amb càrrec a la convocatòria immediatament anterior a l'exercici que finança aquesta convocatòria:  
1. En el cas que l'entitat presente la renúncia a l'execució de la subvenció concedida d'alguna actuació, en un termini de 5 dies hàbils a comptar de la data de la notificació de la resolució de concessió, no es reduirà cap punt.  
2. Aquesta puntuació es reduirà en 2 punts per cada actuació en la qual s'haja presentat la renúncia a l'execució de la subvenció concedida després del cinqué dia hàbil a comptar de la data de notificació de la resolució de concessió i fins al desé dia hàbil des de la data de notificació.  
3. Aquesta puntuació es reduirà en 4 punts per cada actuació en la qual s'haja presentat la renúncia a l'execució de la subvenció concedida en un termini posterior al de 10 dies hàbils des de la data de notificació de la resolució de concessió.  
4. Es reduirà en 5 punts quan l'actuació no s'haja iniciat a data 31 de desembre de l'exercici anterior a la present convocatòria i tampoc s'haja presentat la renúncia a l'execució de la subvenció concedida.  
  
5. Es reduirà, així mateix, en 5 punts per cada actuació iniciada en termini, en la qual no es detecte continuïtat en l'execució al cap d'un mes d'haver-se iniciat.  
La puntuació final no pot ser inferior a 0 punts.  
Les reduccions anteriors no s'apliquen a aquelles entitats a les quals s'haja notificat la resolució de concessió en data posterior al 30 de novembre de l'exercici anterior al que finança la present convocatòria.  
  
  
C) En relació amb la valoració tècnica de les accions formatives sol·licitades, s'han de tindre en compte els aspectes següents:  
GI. Grau d'inserció o contractació  
La seua puntuació es determinarà a través de la inserció o contractació laboral derivada de les gestions realitzades per l'entitat mesurada sobre l'alumnat que ha finalitzat en cadascuna de les accions formatives subvencionades a l'entitat en convocatòries dirigides prioritàriament a persones desocupades del Programa de formació professional per a l'ocupació dels exercicis de 2019 i 2020, amb caràcter proporcional amb un màxim de 25 punts.  
En aquest sentit, les entitats han d'aportar voluntàriament dades sobre inserció de l'alumnat que haja finalitzat accions formatives dels exercicis referits en el paràgraf anterior i adjuntar a les sol·licituds d'ajuda per a l'exercici actual les còpies de contractes laborals realitzats després de la finalització del curs. En aquells cursos en els quals hi haja un compromís voluntari d'inserció assumit per l'entitat, es valorarà, si és el cas, l'alumnat inserit o contractat, respectivament, que supere el percentatge del compromís assumit per l'entitat en cada cas.  
  
Els contractes, per a acreditar la inserció, han de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte, i haver-se formalitzat en el període de justificació de la subvenció.  
Aquest criteri es valora considerant el percentatge de l'alumnat inserit o contractat, segons siga procedent, sobre el que ha finalitzat en totes les accions formatives impartides per l'entitat durant els exercicis esmentats anteriorment, en la província respectiva.  
  
S'obté amb la fórmula següent:  
  
Total alumnat inserit o contractat per l'entitat sense compromís assumit. × 25  
Total alumnat finalitzat per l'entitat - Total alumnat amb compromís assumit i complit   
  
  
CI. Compromís voluntari d'inserció  
Modalitats: Formació per a la inserció, Formació modular transversal, Col·lectius, Itineraris formatius i Formació per a completar certificats de professionalitat.  
Es valorarà el compromís voluntari d'inserció assumit en aquesta convocatòria. Es puntuarà de manera proporcional fins a 20 punts en el cas que el compromís arribe a la inserció de la totalitat d'alumnes del curs. Si no hi ha compromís, es puntuarà amb 0 punts  
S'obté amb la fórmula següent:  
  
Nombre d'alumnes participants sobre el qual es presenta compromís d'inserció   
× 20  
Nombre d'alumnes participants en el curs   
  
  
  
IC. Incompliment compromís voluntari d'inserció  
L'incompliment d'aquest compromís en cada especialitat executada en la convocatòria de l'exercici 2020 es puntuarà negativament en aquesta mateixa especialitat de manera proporcional al grau d'incompliment fins al límit dels punts obtinguts, aplicant la següent fórmula:  
  
  
Punts obtinguts per CI × Percentatge d'incompliment  
  
  
Per a compromisos d'inserció laboral assumits voluntàriament superiors al 40 %, el resultat obtingut de l'anterior fórmula s'ha de multiplicar per 1,25 com a factor de correcció.  
  
  
D) Aplicació de mesures de responsabilitat social  
S'han d'acreditar d'acord amb el que estableixen els resolc 7.3. e, f i g, respectivament.  
  
IS. Inclusió social  
Es valora amb un màxim de 5 punts un percentatge igual o superior al 20 % de persones amb diversitat funcional (1), persones afectades amb trastorn mental greu o molt greu, persones en situació o risc d'exclusió social i dones víctimes de violència de gènere, incloses en les plantilles de les entitats sol·licitants; els percentatges inferiors al 20 % es valoraren proporcionalment d'acord amb la fórmula següent:  
  
  
Nombre de persones actualment en la plantilla de l'entitat, pertanyents als col·lectius esmentats, que hagen estat incloses en aquesta durant un període igual o superior a 9 mesos durant l'exercici anterior.   
× 25  
Nombre de persones actualment en la plantilla de l'entitat, que hagen estat incloses en aquesta durant un període igual o superior a 9 mesos durant l'exercici anterior.   
  
  
(1) Grau igual o superior al 33 %.  
  
DH. Igualtat entre dones i homes   
En aquest apartat es valoren les accions positives que garantisquen i promoguen la igualtat efectiva de dones i homes fins a un màxim de 5 punts, d'acord amb la distribució que s'exposa a continuació; en cas contrari, es puntua amb 0 punts:  
a) En l'escriptura de constitució o en els estatuts de l'entitat inscrits en el registre corresponent, figura com a objectiu treballar a favor de la igualtat d'homes i dones o, en cas que l'entitat no dispose d'escriptura de constitució o estatuts, declaració responsable a aquests efectes. Les entitats subjectes al règim de funció pública en matèria de personal compleixen aquest requisit per prescripció legal (0,5 punts).  
  
b) L'entitat acredita disposar d'un pla d'igualtat aprovat en els termes previstos en l'article 45 i següents de la Llei orgànica 3/2007, de 22 de març, per a la igualtat efectiva de dones i homes, degudament registrat en el Registre de convenis i acords col·lectius de treball dependent de la Direcció General de Treball del Ministeri de Treball, Migracions i Seguretat Social i de les autoritats laborals de les comunitats autònomes: 2,5 punts.  
c) Quan en l'àmbit de l'administració de les comunitats autònomes la seua normativa específica preveja visat, certificat o distintiu per als plans d'igualtat aprovats i es presente l'esmentat pla d'igualtat aprovat amb el visat o distintiu equivalent atorgat per l'autoritat competent de la comunitat autònoma respectiva: 4,5 punts.  
Les entitats radicades fora de la Comunitat Valenciana que presenten el pla d'igualtat amb el visat o distintiu atorgat per l'autoritat competent d'una altra comunitat autònoma hauran d'acreditar la normativa reguladora aplicable a aquest visat o distintiu mitjançant una declaració responsable.  
Les puntuacions per disposar d'un pla d'igualtat registrat conforme a l'apartat b i a més visat o amb distintiu atorgat per l'autoritat competent de la comunitat autònoma conforme a l'apartat c no són acumulatives entre si.  
Respecte al visat dels plans d'igualtat de la Comunitat Valenciana, si l'entitat disposa d'un pla la vigència del qual ha finalitzat, n'hi haurà prou amb la presentació de la resolució del visat del pla d'igualtat expirat i la sol·licitud de tramitació d'un nou pla, davant de l'organisme competent en igualtat de gènere. Entre l'expiració del pla anterior i la sol·licitud del nou no poden haver transcorregut més de dotze mesos.  
  
  
Resum de la ponderació objecte de valoració Puntuació màxima  
A)   
AO. Adequació de l'oferta formativa 25  
B)   
BE. Baremació EFO 15  
BT. Baremació EFOTEC 15  
NC. Normes de qualitat 10  
EC. Experiència centre 7  
GE. Grau d'execució 10  
C)   
GI. Grau d'inserció o contractació 25  
CI. Compromís voluntari d'inserció 20  
D)   
IS. Inclusió social. 5  
DH. Igualtat entre dones i homes. 5  
VALORACIÓ TOTAL 137  
  
  
En cas d'empat entre dos o més projectes, es resoldrà a favor del projecte que haja obtingut major puntuació en els apartats A, B, D i C per aquest ordre i si així i tot persistira l'empat, s'atendrà el número d'ordre de l'expedient.